text:
ven.
02
sept.
2011
1. Amasomo yo ku cyumweru cya XXIII gisanzwe aribanda k’umugenzo mwiza wo gukosorana kivandimwe. Matayo muri disikuru abahanga bise “itegeko ry’umuryango wa gikristu” cyangwa se “Disikuru ya kilizaya”, aratwereka Yezu utubwira uko imyitwarire y’abantu igomba kugenza n’uburyo abantu bagomba gukosorana bya kivandimwe: “Umuvandimwe wawe naramuka acumuye, umusange maze umuhane mwiherereye. Nakumva uzaba ukijije uwo muvandimwe. Natakumva uzashake umuntu umwe cyangwa babiri, kugira ngo ibyo bikiranurwe n’abagabo babiri ucyangwa batatu”.
2. Uku gukosorana kivandimwe ni ubutumwa kandi ni inshingano ikomeye Yezu araga abantu. Ntibyoroshye ko umuntu rimwe na rimwe yemera ikosa rye, birakomeye kubwira umuvandimwe ibibi akora unamusaba guhinduka, ariko ni ngombwa. Yezu aratwibutsa ko abantu bose ari abavandimwe kandi ko urugendo turimo ari rumwe, inzira ikaba ari imwe ituganisha k’Umuremyi. Niyo mpamvu yifuza ko ugukosorana byaba mu cyubahiro, ukosorwa yakwanga kumva, ukosora akaba yakwitabaza undi muntu cyangwa se n’umuryango, ariko ibyo byose bigakorwa hagamijwe kumwereka ko ugutatira igihango cya kivandimwe ari bibi kandi ko bikwiye gukosoka.
3. Gukosorana ni ibyo kwitonderwa no kujyanamo ubwiyoroshye n’ubwihangane. Kugira ngo bigende neza, icya mbere kigomba gukorwa ni ukwegera mugenzi wawe, ukamukosora mu ibanga, utabanje kumutaranga no kumushyira ku karubanda. Nibyo kandi, ukuganira n’umuvandimwe, ukumva impamvu ituma akora ibi n’ibi, bishobora kuba intandaro ikomeye yo guhinduka no guhindura imyitwarire yaganishaga mu kibi. Ubu buryo bukaba bwubaha kandi bukubahiriza umuvandimwe.
4. Ariko nanone abantu ntibatekereza kandi ntibakira ibintu kimwe. Hari ushobora kunangira umutima kandi aho agana ari mu rwobo. Kuba turi abavandimwe bagomba gufatana urunana kugira ngo tuzabashe kugera imbere ya Yezu nta we usigaye inyuma, niyo mpamvu ubu buryo bwo kwegera umuvandimwe mu ibanga iyo nyirubwite abyanze, ari ngombwa gushaka abandi bavandimwe b’inyangamugayo kandi bashakira icyiza umuvandimwe uri mu bibazo. Ibi nabyo bigomba kwitonderwa no kubikorana urukundo kuko aba atari umwanya wo kumvisha umuntu no kumwereka ko ari abacamanza. Kubaha muntu no kumwereka urugwiro, bishobora gutuma akira ingeso mbi yarimo, ariko kumwereka ko ntacyo aricyo imbere yanyu bishobora kumutera umutima mubi no gukomeza kunangira umutima.
5. Ariko Yezu ntiyirengagije ko rimwe na rimwe ibibazo bishobora gukomera maze na babandi bakananirwa kuko muntu atoroshye! Niyo mpamvu Yezu agaragaza akamaro k’umuryango tugize:“Niyanga kumva abo ngabo ubibwire ikoraniro. Niyanga kumva ikoraniro, abe akubereye nk’umunyamahanga n’umusoresha”. Kujyana umuvandimwe mu ikoraniro si ukujya kumucira urubanza rumukatira burundu, ahubwo ni ukongera kumwereka ko umuryango w’abantu utifuza ko yakwitandukanya nawo. Ni uburyo bwo kumubwira bati: “umuntu agira agaciro iyo ari kumwe n’abandi, iyo yunze ubumwe nabo hagamijwe ineza”. Kwigira ingunge no gushaka kwikorera ibyo umuryango Imana yaduhaye utemera, ni ukwihemukira ariko ni no guhemukira umuryango watwakiriye kandi ukaba uzaduherekeza igihe dutabarutse.
6. Yezu rero arifuza ko umuryango w’abantu wabana neza, mu rukundo n’ubwubahane, umuntu ku giti cye akabanira abandi, akabakunda, akabumva kandi akabumvira, akamenya no kubatega amatwi igihe cyose bamugira inama. Pawulo ni we ugira ati: “Bavandimwe, ntihakagire uwo mubamo umwenda atari uwo gukundana. Kuko ukunda undi aba yujuje amategeko. Kuko kuvuga ngo «Ntuzasambane, ntuzice, ntuzibe, ntuzararikire ikibi» kimwe n’andi mategeko, yose akubiye muri iri jambo ngo «Uzakunde mugenzi wawe nkawe ubwawe.» Ukunda ntiyagirira mugenzi we inabi”.


c: text/html

text:
Amahitamo y’umukristo mu gihe cy’irambagiza/irambagizwa niyo ntego y’igiterane cy’urubyiruko kibera kuri Paruwasi ya ADEPR-Nyarugunga
ADEPR-Paruwasi ya Nyarugungu ibarizwa mu itorero ry’Akarere ka Kicukiro ryateguriye urubyiruko rubarizwa muri iyo Paruwasi ndetse n’abandi babyifuza igiterane gifite intego yo kubasangiza amahitamo y’umukristo mu gihe cy’irambagiza cyangwa se mu irambagizwa.
Bifashishije ijambo ry’Imana riboneka mu gitabo cy’Imigani 3:6 rigira riti ‘’Uhore umwemera mu migendere yawe yose, na we azajya akuyobora inzira unyuramo’’, urubyiruko ruzitabira iki giterane ruzahabwa impuguro zitandukanye ku buryo rwakwitwara mu gihe cy’amahitamo yabo mu irambagiza/irambagizwa, kimwe mu bintu bikomeye benshi bemeza ko gikurikira guhitamo Yesu, aya akaba ari yo mahitamo akomeye umuntu aba asigaje mu buzima bwe yo guhitamo uwo kuzabana ubuzima bwose mumarana ku isi mu rugo runafatwa nk’ijuru rito.
Iki giterane cyatangiye kuri uyu wa gatandatu tariki 14/11/2015, abigisha bibanda kuri iyi nsanganyamatsiko, kikazasozwa ku cyumweru tariki 15/11/2015 ari nawo munsi nyamukuru w’igiterane aho bazakomereza mu nsangamatsiko igira iti ‘’Igitera Imana gukora’’, kikazatangira sa saba z’amanywa.

robotstxt: allowed

filter: keep


text:
Il faut trouner la langeu 7 fois avant de parles
kuko uyu musaza yabaciriye amarenga, wa mugani aramutse aje mwumva nta kintu kidasanzwe cyaba nyamara iryamukuru riratinda, kandi ntirizinduka,
Muzehe mpyisi afite ubweng mwabantu mwe ibyo yavuze nukuri kuko umwami yavuye mugihungu aru mwami ntagomba
gutaha nkumuntu usazwe
njewe ndunva bamugaruye agahabwe
ubwami ntacyo byaba bitwaye
Kuko na uganda nkungoma ya abote
yirukanye abami museveni agiye kungoma
agarura abami abaha icyubahiro cyabo
Kandi name aguma ari president
Nakagame ibashatse byagenda nkibya yuganda
ashiraho abamiabomination
Iyo mbonye Muzehe Mpyisi buri gihe ndavuga ngo gusaza neza ni byiza. Muzehe, ujye uvuga ibyo wishakiye, dore wabaye imfura mu buzima bwawe bwose.
AHAAA,BYOSE BIHIMWA NO GUSENGA .
Ibi byose barabivugishwa ni uko babonye aho rugeze "u RWANDA" Mbese cya gihe bari bari hehe? ibifu byabo bihaze amatunda y’igihugu none bibagiwe akashize! !! "Ni akumiro" Vive le RWANDA, VIVE Paul KAGAME. Ese ubundi abamwita impunzi murabikura hehe? KAGAME yaciye ubuhunzi nta munyarwanda w’impunzi tugira. Rero Kigeli nako Jean Baptiste uyu natahe aze RSSB impuhe imperekeza z’izabukuru yisazire neza naho aho ari si m’ubuhungiro ahubwo buri munywarwanda wese afite uburengazira bwo kujya,kuba no gutura aho ashatse ndetse no kugira ubwenegihugu"nationality" burenze bumwe rero nashaka azagwe n’iyo mu mahanga ntacyo bitwara u RWATUBYAYE kuko si we mwenewacu"umunyarwanda" wa mbere cg uwa nyuma uzaba aguyeyo kandi bagwayo tugatabara nta shyano ribaye. Kandi ntibibeshye ko aho bari naho nta Rwanda
ruharikuko aho uzajya hose uzahasanga u Rwanda. Rero we n’abajyanama be niberure bavuge kandi bemere ko Rwanda ari nziza hantuma bemere batahe cg basabe ubundi bwenegihugu bareke gusabiriza ngo ni impunzi kandi nra mpuzi y’umunyarwanda niberire ahubwo batubwire niba bari muashyamba noneho nabo tubasabe gutaha ku ituze wa mugani wa ya ndirimbo y’umuhanzi naho ubundi nibaza ku ngufu "tuzabonaba". Bifuzaga ko rusibangana ku ikarita y’isi baratsindwa none bababajwe nuko ruri ku isonga ku isi. Jya mbere Paul Kagame, Tera imbere Rwanda yacu uduhetse twese abanyarwanda m’abadushyigikiye. Naho imitini itatoha, inzabibu ntizere imbuto n’amashyo agashira mu biraro, usibye ko Rurema atanabyemera ko abanyarwanda tubibura, nta kizabuza Rwanda yacu
kubaRwandanziza.Tuzayubaka tuyisigasire nibashaka baziyahure.
RWANDA rero niyeruru
Nibareke kwitwaza ishyano cyangwa mpyisi ese aguye mumahanga. Byonyine
Byabashimisha ese mwamuretse akaba umwami asigaje se iminsi ingahe atashye ngira yamara umwaka umwe 2017 mumureke aze arongore hanyuma yipfire
ubundi c ishyano rirenze iryabaye 1994 nirihe ? irirenze iryabaye 1959 nirihe aho abavandimwe incuti bazize uko bavutse ubwo nirihe ? niba ahisemo kugwa ishyanga biramureba niyemere atahe nka rubanda tumuhe icyubahiro cye nkumwami ibindi abireke
hhhhh! gutaha nkarubanda gusa! atarataha nkwimfugwa! yataha atataha yabyara atabyara ibyo biramureba ntashyano yagwisha! kuko ubu twamenye yesu wadupfiriye naho yaturoga ntacyo twaba! kandi abatutsi twabonye amashyano menshi ntadukange twishwe arebahe niyagaramye arya inyama america kagame yaratubohoye ubu niwe mwami wacu hanyuma mpyisi we ajye muri maison de retraite asange abandi basaza
Abantu batagira ubwenge baragwira ubwose kigeli niwe ujeguhindura ibyumusaza nyakubahwa kagame agejeje kurwanda? Ubuse ibyaba birenze jenocide nibihe? Amasasu turayafite intwaro zakirimbuzi zirahari tuzica uturwanya.
Ahubwo umenya Umwami yarashakiye umugore mu mahanga ariko akabikora mw’ibanga ntihagire urabukwa.
None se namwe mumbwire:
Amahano aruta ayagwiriye u Rwanda kuva mu kwakira 1990 ubwo abana b’u Rwanda bafataga imbunda bakemeza gushoza urugamba no kumena amaraso y’abandi banyarwanda,
Amahano yatumye muri 1993 hari hari abantu barenga ibihumbi 300 kuri Nyacyonga mu nkengero z’umugi wa Kigali, bari barakuwe mu byabo n’iyo ntambara, amahano yatumye abantu basaga miliyoni bicwa bazira ko bavutse bitwa abatutsi cyangwa ko bashyigikiye ingabo zitirirwaga ubwo bwoko,
Amahano yatumye abantu basaga miliyoni basiga ibyabo byose bagahungira mu cyahoze cyitwa Zaire na Tanzaniya,
Andi mahano azaza aruta ayo, uretse ayo twumva azaba mbere yo kugaruka kwa Yesu, ayo mahano yandi ni ayahe.
Ahubwo ishyano ryaraguye ribura gihanura. Aho umukuru w’igihugu ahamagaza ibyegera bye akabyemeza ko ari ibicucu bigakoma amashyi. Urwanda nta undi mwami rukeneye kuko ruramufite utanavugurzwa, nubwo batamwita Nyagasani bakamwita nyakubahwa.
UMWAMI U RWANDA RUKENEYE NI UMWAMI UTWARA ABAMI, UMWAMI W’AMAHORO, MAZE ABO BA MPYISI, GITWAZA, RWANDAMURA N’ABANDI BAGATOZA ABANYARWANDA KUMUKURIKIRA.
Naho ibyo Pastor Mpyisi avuga byo ni byabindi tumenyereye: Gucyeza uwimye.
Ndatunguwe pe? Gusaza ni ugusahurwa rwose! Ngaho azatahe nka Rubanda ndebe icyo mba! Nawe afite umujyanama ntagasekwe! Kiriziya yakuye kirazira kdi ga ubuyobozi bwahagaritse Genocide bwabasha no guhangana n’ayo mahano!
UMUSAZA WESE ARARONDOGORA. ABAKIRI BATO RERO MWEKUBASEBYA AHUBWO MUBUBAHE MUBUSAZA BWABO. BACA UMUGANI NGO MURUMUNA WUMUSAZA NUMUSORE. EJO NIMWE MUZABA MUVUGA AMAGAMBO NKAYA. PYISI. KIGELI. MUGABE. M7 WICARA MUMUHANDA AGATEREFONA. NABANDI
hahahaaa, aba basaza rwose n’abanyagipindi.
Kigeli V natahuke vuba inkiko zimucire urubanza mubyo yakoze byo kwicisha abanyapolitike iwe Inyanza: "Gouvernemen belge, "PEUPLE-VOIT", nous vous traduisons Kigeli V Ndahindurwa, mwami qui a lancé des expéditions militaires qui ont provoqué la mort de plusieurs banyarwanda, brûlé les huttes de plusieurs individus au Rwanda, provoqué les pillages de plusieurs objets au Rwanda, favorisé les troubles au Rwanda (...) "peut- être la paix ne reviendra-t-elle jamais au Rwanda, tant que ce procès de Kigeli V, la royauté de leur tambour sanguinaire, leur code ésotérique dynastique , la paix ne reviendra donc pas tant que le procès concernant tout cela reste pendant"( La Lettre de Peuple-Voit Rétrospective Marcel Pochet Documents d’archives pour servir à l’histoire" p.122 Editions Sources du Nil
Isi tugezemo ntawe ukwiriye kugukanga ngo uzabona ibyago. Ishyano rihe se? Ibintu nk’ibyo n’inyaku... byavuyeho kera!!
uyu philosophe,pasteur, professeur,, ezira mpyisi niwe munyabwenge urwanda rusigaranye. abantu muvugango arashaje mubikurahe? professeur asaza ate KO ahubwo ubwenge bwiyongera_ yarize az’umuco,azin’ibyamahanga. ntavugishwa ninda nkabamwe kuko yarihaye.ntiyagwir’inda kuko imyak’afite iry’atatemye yara ritutiye
ntimukansetse, none se muzeyi mpyisi yanditse ibye mwimusubiza nabi ahubwo twakwibaza tuti nabaza muzeyio mpyisi ko ntamwami wahungaga no we ko yahunze? ishyano rirenze iryo nirihe? mugire inama ashake rero asige umuryango doreko ashaje kuko ntiyabura umubyarira naho ibyo gutaha natahe rwose i rwanda namahoro aze nkumwami ahabwe ibigomba abami naho abazuye urwanda abareke bakomeze baruyobore ubuse uganda hariyo abami bake ntibabanye neza se na museven natuze kuba harabayeho guhunga nanemere abyare anatahuke cyangwa se amahitamo naye ubwo azagwe imahanga atanashatse ntakundi . naho ibyo kubona ishyano ryakabaye ryarabonye abatumye ahunga
Biratangaje cyane kubona umuntu witwa ko akorera UWITEKA cyangwa wamukoreye akomeza kurangaza abanyarwanda.
Babeshyaga ko abami bavukana imbuto nyuma biza kuvumburwa ko ari amafindi ya ba rutemayeze.
None uwo witwa Psteur atangiye avuga ko umwami atashye haba amahano.
Sinzi icyo Kagame ategereje ngo ahane uwo muhanuzi w’ibinyoma.
nako ngo nuko ari mubajyanama ba Karinga
Uyu musaza avuga ibintu muri philosophie ntimwapfa kubyumva mutari aba philosophe cg se mutari inararibonye muri politics, wibwira ko aramutse atashye byakoroha, ubwo se mutekereza ko nta bantu bamushyigikiye bahari, ishyano rya jenocide ryarabaye, kandi aramutse atashye ari umwami hashobora kuba ibirenze ibyo kubera plotoque. Mujye mubanza gusesengura mbere yo kuvuga
ARIKOYE IRYO NITERABWOBA ESE ABONA ABANYA RWANDA TUTAZI AHOTUGANA KUBURYO YATUJYANA ADUSHOREYE NKINKA NATAHE NAWUMUBUJIJE ARIKO MUREKE KUDUSHYIRAHO ITERABWOBA KAGAME WACU NAWUTEZE KUMUSIMBURA KUKO NAWUNDI UMEZE NKAWE UBAHO IBYOKUVUGARERONGO ATASHYENGO NAKOMEZE NGO AYOBORE IBYO NAWABIMWEMERERA KUKO ABANYA RWANDA TWARAJIJUTSE NAWUGOMBA KUDUHITIRAMO ICYITUBEREYE TWEBWE UBWACU NITWEBWE TUZI IBYO DUSHAKA KUGERAHO NYAKUBAHWA KAGAME WACU AZAHORA KWISONGA AHUBWO TUMURAGIJE RUREMA NGO AMWONJYERERE IMBARAGA MAZE URWANDA RWACU RURUSHEHO KUBA RWIZA.
aha mpyisi ashaje arimpyisi uziko dufite za mpyisi ijana zakoreka igihugu ?
RUKARA ETI ESE PADIR KO WAJE KUVUGA IJAMBO RY IMANA IVYA KA NYA RWANDA NA RWANDA UBYITAYEMWO GUTE ,,,,,,,, uyu muzehe na bible ong politique yake nawona kama amevaa miwani sasa eti urwanda ruzabona ishano ?????? KUMBE IZO NDARUBINDI YA MBAYE MUMASO AHISE ABA IMBONERA KURE NKIZI BURUNDI ,,???? ABONYI ISHANO ????? NANJE NA ABANDI BANYA RWANDA NIMBA AKUNDA ABANTU EJO NATWEREKE ISHANO NATWE TURIBONE NIMBA IMANA YIWE ARIYO YACU ,,,,??KO ARIWE WENYENE ITANGAJE SHANO ARISOMYE MULI BIBLE NABIBWIRE VATCAN PATRON YIWE ??? NGAYI NA BOYI TE KOKO OYO AZA NA MAYELI YA BIBLE ASALA NA BIBLE AKO LUKA MOSALA YA MAYELI YA PAMBA LELO EZA 1959 TE
Abatigerera ibwami babeshywa byinshi koko! Ngo Kigeli Ndahindurwa atashye atari umwami u Rwanda rwagusha ishyano nk’aho hari irindi Ishyano rirenze gutsemba.
Ikindi mbona Kigeli yaragowe niba abamugira inama ari bene ibi bamubwira bitwaje icyuka cyiswe " umuco nyarwanda na kirazira".
Ni ukubyitondera!
Ubundi se ibyago birenze Jenocide ni ibihe?
UYU MUPASTOR ARASHAJE. NGO. GUTAHA NTACYAHA KUMANA KANDI URWANDA RWABONISHYANO ARAMUTSE ATASHYE ???? .
karabaye noneho uliya muntu se mwamuretse agataha amahoro agataha i rwanda aliya mahano yose akayasibanganya abanyarwanda bakarya bakaryama nta nkomanga kumitima yabo mbese ko yihanagniye ibintu byose mwagerageje kumufasha muburyo yifuza gutahamo ko namwe yabafashije kugera kuli byinshi


text:
Zaburi 102:14 - Uzahaguruka ubabarire i Siyoni, Kuko igihe cyo kuhababarira gisohoye, Ni koko igihe cyategetswe kirasohoye.
Ibintu byose Imana ikora ibikora ku gihe ndetse n’abantu bose Imana ikoresha ibakoresha ku gihe. Kumva Imana n’ukumenya imbaraga z’igihe cyayo. Nasanze umuntu adakomera ubwe ahubwo hakomera igihe cye. Iyo igihe cyo gukomera kigeze nta muntu udakomera. Mu yandi magambo, nasanze imbaraga z’umuntu ziba mu gihe cye.
Nsoma kiriya cyanditswe nize cyane ku "gihe cyagenwe cy’umugisha w’umuntu". Muri Bibiliya y’icyongereza hakoreshejwe ijambo rivuga ngo "the time to favor her" risobanura ngo igihe cyo kumuhira".
Hari amasomo menshi nize ku gihe cy’umuntu:
1 ) Iyo igihe kigiye gusohora haba ibimenyetso. Umugore uri hafi yo kubyara agira ibise...ikirere gihatse imvura kirangwamo ibicu, urugo rwitegura ubukwe rugira uko rusa. Haba hari ibimenyetso ubona? Igihe kirihafi.
2). Iyo igihe cy’umuntu kigiye gusohora aribukwa. Uwari usanzwe yibagiranye aribukwa...agaciro ke kakamenyekana. Igihe cya Yesu kijya gusohora Nyina yibutse kumubwira ko ibirori barimo byacikanwe...igihe cya Yosefu kigeze uwari waramwibagiwe yaramwibutse. Niba hari ibimenyetso urimo kubona byo kwibukwa, igihe cyawe cyageze.
3. Iyo igihe cyawe kigiye gusohora, Imana iteza abakomeye ikibazo kugirango ibyawe bikemukiremo. Ibi nibyo byabaye kuri Farao mbere y’uko igihe cya Yosefu gisohora. Moridekayi wari waribagiranye yabujije umwami ibitosi batavuganye! Niba hari uwatangiye kubura ibitotsi ku bwawe, mu kazi kawe, buriya byabaye!
4. Iyo igihe cy’umuntu kigiye gusohora Imana isubira mu Isezerano yavuze. Imana yasubiye kenshi mu isezerano rya Aburahamu. Niba Imana irimo gusubira mu isezerano ryawe, biri hafi!
5. Iyo igihe cy’umuntu kigiye gusohora, Imana iguhuza n’umuntu. Igihe cy’abanyisiraheli kirimo gusohora yabahuje na Mose. Igihe cya Baritimayo yamuhuje na Yesu; igihe cya Namani yamuhuje na Elisa. Abantu benshi bazira kutamenya uwo Imana ibahuje nawe! Elisa yamenye agaciro ka Eliya...bimuviramo gusohora kw’igihe cye.
Mugire umunsi mwiza mwese!
Dr Fidèle MASENGO, Foursquare Church Kimironko masengof@yahoo.fr


text:
Bamwe mu bahoze ari abakozi b’ibyahoze ari komini zigereranywa n’uturere tw’ubu mu karere ka Nyamasheke , baravuga ko bishyuje imishahara yabo amaguru agahera mu nzira.
Aba baturage bavuga bakomeje kwizezwa ko bazishyurwa, bagasaba akarere kubishyura cyangwa kubakorera ubuvugizi bakishyurwa.
Bamwe muri aba bakozi bavuga ko bamaze igihe kinini cyane bishyuza aya mafaranga, aho ubuyobozi bwose bagiye biyambaza ntacyo bwakoze ngo bubakemurire ikibazo, yemwe ngo ntibwanabarangiye inzira nyayo bacamo ngo bishyurwe.
Muri aba bishyuza kandi ngo harimo n’abasabwe ibyangombwa bakabitanga bijejwe kwishyurwa, ariko na n’ubu bakaba barategereje bagaheba kandi barujuje ibyo basabwaga byose.
Karamaga Sylvestre w’imyaka 71, utuye mu mudugudu wa Nyagisozi, akagari ka Miko, mu murenge wa Karengera muri aka karere, yabwiye Imvaho Nshya ko yakoze mu cyari komini Karengera ari umupolisi wa komini mu mwaka wose wa 1995.
We na bagenzi be bandi bakoreraga amakomini barasezererwa bizezwa kwishyurwa imishahara yabo, ariko na n’ubu ngo barayihebye.
Yagize ati “Kugeza ubu amafaranga yacu twarayahebye, twararize turihanagura, twohereje impapuro, hari izo batubwiye ko zagiye muri MINECOFIN, hari izagejejwe ku karere ka Nyamasheke, ndetse mu cyahoze ari komini Karengera bwo bigeze no kutubwira ko ayacu ari ku karere ka Rusizi, hose tujyayo biranga.”
Yakomeje agira ati “Nkanjye bagombaga kumpa amafaranga 90.000, ngenda njyana impapuro nasabwaga ngo nishyurwe ariko na n’ubu nabuze uwandenganura, kandi icyo gihe amafaranga 70.000 yonyine yaguraga inka 2 none dore aho ibintu bigeze. Icyakora uwayaduha na bwo yaba atugiriye neza cyane, kuko nkanjye imyaka ngezemo yamfasha mu masaziro yanjye.”
Umuyobozi w’aka karere Kamari Aimé Fabien yemeza ko hari abakoreye ibyari amakomini n’uturere twa kera batarahabwa imishahara yabo, ariko ngo hari n’abayahawe, abatarayahawe bakaba ari abatari bafite ibyangombwa byuzuye.
Meya Kamari agasaba buri wese utarishyuwe kugana akarere kakamurangira inzira akwiye kunyuramo yishyuza, kakabimufashamo. Yagize ati “Simfite imibare yabo bose hafi aha ariko barahari, abamaze gutanga amadosiye yabo ameze neza barishyuwe, abasigaye nkabagira inama yo kuzuza neza ibyo basabwa byose, bakatwegera tukabarangira aho baca ngo bayabone.”
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
urukwavu n'inturo
Urukwavu rwalihoreye rusanga inturo, ruti: «ko mfite ubwenge bwinshi bwankiza, none hagira ikiza kutwica wamera ute?»
Inturo irarusubiza iti: «mfite ubwenge bumwe gusa, aliko ndakeka ko bumfitiye akamaro.»
Muli ako kanya bibona amasega aje kubilya. Inturo yulira igiti. Urukwavu rugerageje kwiruka amasega ararufata, ararwica.
Inturo iti: «Ubwenge bumwe gusa iyo ali bwiza bukiza nyirabwo.»
Utazi ubwenge ashima ubwe.
Agatereranzamba, ka nyina wa nzamba;
nuhura na Nzamba mu mpinga ya Nzamba; uti «uratahe na Nzamba.»


text:
Iburengerazuba: Basanga kuzirikana intwari byakajyane no kuzireberaho
Imbyino zaranze ibirori
Bakoze umutambagiro bafite amafoto y’intwari z’inyange
Abaturage bo mu Turere dutandukanye tw’Intara y’Iburengerazuba basanga kuzirikana intwari bigomba kujyana no kuzireberaho baharanira kugera ikirenge mu cyazo
Ibi byagaragarijwe mu birori byo kwizihiza umunsi ngarukamwaka w’intwari, muri rusange waranzwe n’ibikorwa bitandukanye birimo imbyino, imivugo, guhemba indashyikirwa, ubuhamya ndetse n’ubusabane.
Mu Karere ka Rusizi: Mu birori byabereye mu Murenge wa Nkanka ababyeyi basabwe kwigisha abana umuco w’ubutwari kugira ngo bazakure batarangwa n’amateka mabi nk’ayaranze u Rwanda rwo hambere.
Mu ijambo rye Mushimiyimana Euphrem, umuyobozi w’Akarere w’agateganyo yavuze ko Leta itanga ubushobozi, arikoabayobozi bakabukoresha baryamira abaturage, aho yabasabye kubyirinda kuko aribyo byasenye igihugu. Aha ni naho yahereye asaba ababyeyi n’abayobozi muri rusange kwirinda kubwira abana ibibi ahubwo bakabatoza umuco w’ubutwari bakiri bato kugira ngo bazakurane uburere bwo kubaka igihugu cyabo no kucyitangira.
Mu Karere ka Karongi: Abafashe ijambo bagiye bagaragaza ko abantu bakwiye kuzirikana intwari ariko bashakisha n’uburyo zababera urugero rwo kwigiraho.
Ntashavu Laurent, umuyobozi w’Umudugudu wa Kamwijagi, Akagari ka Gacaca mu Murenge wa Rubengera ati:â€Nicyo gihe ngo abatumye igihugu kigera aho kigeze, batubere urugero, bityo turasabwa natwe guharanira kuba intwari n’ubwo bitoroshye.â€
Akimanizanye Virginie wo mu Murenge wa Rubengera ati:†Ntaho twaba tugana tudafashe igihe ngo dutekereze ku batumye tubayeho uko tumeze uku kuko ntaho igihugu kiba kiri.â€
Mu Karere ka Ngororero: Uyu muhango wihirijwe wa Nyange ahumviswe ubuhamya bwa Murigande Aloys  wo mu Murenge wa Nyange wagaragaje ko kwigisha abatoya amateka ari inkingi ikomeye y’ubutwari.
Uyu mugabo ufite imyaka 68 yari ashinzwe imyitwarire y’abanyeshuri muri 1997 ubwo abacengezi bicaga intwari z’Inyange.
Yagize ati:†Burya guha abana uburere bakiri bato ni inkingi ikomeye y’ubutwari. Aba bana bakundaga kuganirizwa no gusobanurirwa ko ikibi gikwiye kwimwa agaciro, nabo barabikurikiza.â€
Uyu mugabo akaba yavuze ko ababazwa n’abantu batita ku burere bw’abana babo kuko ntacyo bazageraho. Intwari z’i Nyange zahiciwe ni abanyeshuli 7.
Mu Karere ka Rubavu: Uyu munsi wizihirijwe mu Murenge wa Rugerero ku rwego rw’Akarere. Indirimbo, imivugo ndetse n’imikino byagarutse ku bikorwa by’ubutwari bw’Abanyarwanda. Aha hashimwe abantu bagiye bakora ibikorwa bitandukanye birimo kwitangira abatishoboye, ahanahebwe abantu b’indashyikirwa.


text:
Pasiteri Rutayisire yihanije bikomeye Abanyarwanda baryaryana ko nta ngengabitekerezo y’amoko bagifite, nyamara bakwiherera bakagira ibiganiro bigaragaza amacakubiri. Ibyo agaragaza ko ari ryo cumbi ry’ingengabitekerezo ya Jenoside.
Uyu muvugabutumwa uzwi cyane mu Rwanda, yari yatumiwe i Ndera mu Karere ka Gasabo mu muhango wo gutangiza kwibuka ku nshuro ya 22 Jenoside yakorewe Abatutsi.
Pasiteri Rutayisire yagarutse ku ntego y’uyu mwaka, igira iti” Kwibuka Jenoside yakorewe Abatutsi turwanya ingengabitekerezo ya Jenoside’, agaragaza ko uwareba mu mitima y’Abanyarwanda hakirimo amako.
Yagize ati“Niba mugira ngo ndabeshya, muzatege amatwi iyo abantu bicaye muri salo z’abantu bahuje ubwoko. Iyo abahutu bari hamwe bahuje ubwoko, bari bonyine bavuga nk’abahutu. Iyo Abatutsi bicaye bari bonyine bavuga nk’Abatutsi. Mumbabarire ndi Umunyarwanda. Niba dushaka gukiza iki gihugu mujye mureka tubwizanye ukuri. Ndabeshya ?…Ni aho icumbitse.”
Ibyo yabigereranyije na virusi yihishe, ibangamiye kurandura burundu amacakubiri.
Pasiteri Rutayisire yagaragaje ko ingengabitekerezo y’amoko yigishijwe igihe kinini mu mashuri, ku buryo bisaba igihe kuyirandura.
Ati «Barayitwigishije barangije bayishyira mu bikorwa…Wumva ko ibintu abantu bariye mu myaka 40, uzabibarutse mu myaka 10? Ntibibaho.»
Yakomeje agaragaza ko nubwo hariho amategeko ahana ingengabitekerezo ya jenoside, bidakuraho ko hari abakibibitse mu nda. Icyo yo akora ari ukubuza abantu kuyigaragaza, ariko ngo hariho n’abo bicika bakabigaragaza.
Yasabye abumva ubutumwa bwe kwisuzuma, ati “Kuko nawe wicaye hano ushobora kuba ari wowe uyigendana.”
Nta kurobanura ibyiciro by’abo yabwiraga, yaba abanyapolitiki kuva no kuri Meya, abanyamadini (Abapadiri, Passiteri ) n’abandi, yagaragaje haje nk’icyuma gipima abagifite iyo virusi y’amoko, nka kimwe gisaka, ngo cyavuga kigasara.
Yanatanze n’urugero ko hari n’ababyeyi bitambika mu rukundo rw’abana basha gusezerana kubana, ngo ntibahuje amoko.
Abanyamadini n’abanyapolitiki yabahaye umukoro
Pasiteri yasabye abayobozi b’inzego z’ibanze gukora inshingano ikomeye yo kwigisha abaturage kugira icyerekezo, ati “Umuntu utagira icyerekezo agonga ibyo anyuzeho byose.”
Yasabye ko buri munyarwanda , yakwifatanya n’Umukuru w’Igihugu mu ntego afite, ko buri wese aharanira ko “ibyabaye bitazongera ukundi mu gihe agihumeka.”
Byongeye kandi, buri Munyarwanda wese akibuka abishwe, anazirikana abasigaye. Rutayisire yavuze ko bibabaje kuba hari abapfakazi batagira aho baba nyuma y’imyaka 22 Jenoside ihagaritswe.
Abanyamadini na bo, nawe yibwira, Pasiteri Rutayisire yasabye ko bakoresha imbaraga z’ijambo ry’Imana, abantu bagahinduka.
Ababa mu mahanga na bo bakomeza gukoresha iturufu y’amacakubiri ngo bazafate ubutegesti, Rutayisire, yizeye ko ntacyo izageraho, buri wese nayamagana.
Ibi n’Umuyobozi w’Ikigo cy’iterambere (RDB), Francis Gatare, yabishimangiye, agaragaza ko abakoresha iyo turufu ntacyo bazageraho.
Yagize ati “Jenoside yarahagaritswe. Abayikoraga baratsinzwe. Uyu munsi n’abagerageza gukwirakwiza ibihuha n’ingengabitekerezo ya Jenoside baratsinzwe, kandi bazakomeza gutsindwa. Bikwiye kuduha twese icyizere cyo kubaho, icyizere cyo kubaka ubuzima bwiza , bwacu, bw’abana bacu n’igihugu cyacu, kuko baratsinzwe kandi ntibazigera bagira izindi mbaraga zo gutegura Jenoside mu gihugu cyacu.”
Francis Gatare yanamaganye ko hari uwagira inzara akagambanira gihugu, yumva ko kwifatanya n’ababiba amacakubi bizamuha amaramuko.
Yasabye ko buri wese yakwibona muri politiki nziza ya Leta y’Ubumwe, itavangura, bikazaha amahirwe u Rwanda kuzakomeza gutera imbere, uko imyaka izagenda isimburana.
Inda nini mu bitanya abantu
Pasiteri Rutayisire yakomeje agaragaza ko witegereje neza, abantu bose aho bava bakagera nta kindi bapfa uretse inda ninini.
Guhagarika urwangano
Pasiteri Rutayisire yanasabye abarokotse Jenoside batarabohoka, kutabona abari mu gice cy’abishe, ko bose ari ab’abicanyi. Avuga Abahutu, ati “Harimo n’abadufashije kubaho. Ndabeshya?”
Yihanije n’abavuga ko abasirikare b’Inkotanyi zahagaritse Jenoside yakorewe abatutsi, hari Abahutu zishe. Yabwiye abavuga ibyo ko bajya babanza kureba uburyo abo bantu bapfuyemo.
Yanahamagariye abiyumvamo ipfunwe kandi batarakoze Jenoside kurishira.
I Ndera muri Caraes habereye umuhango wo kwibuka, imbaga y’Abatutsi yahatawe n’Ingabo z’Umuryango w’abibumbye, baricwa.
Murebwayire Josephine waharokokeye, avuga ko MINUAR yapakiye ibyabo, bakanapakira imbwa, isiga abahigwaga mu menyo ya rubamba.
Inkuru dukesha Izuba Rirashe
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
mer.
02
févr.
2011
ISOMO RYA MBERE
Isomo ryo mu gitabo cy’Umuhanuzi Malakiya (Mal 3,1-4)
Dore uko Nyagasani Uhoraho avuze: 1Ngaha ngiye kohereza intumwa yanjye kugira ngo intunganyirize inzira. Ni bwo Umutegetsi mushaka azaza mu Ngoro ye abatunguye; koko rero Umumalayika w’isezerano mwifuza nguyu araje! Uwo ni Uhoraho, Umugaba w’Ingabo ubivuga. 2Ni nde uzihanganira uwo munsi azazaho? Ni nde uzakomeza agahagarara igihe azigaragariza? Azaba ameze nk’umuriro w’umucuzi cyangwa nk’isabune y’umumeshi. 3Azicara hamwe kugira ngo ashongeshe kandi asukure. Azasukura bene Levi, abayungurure nk’uko bagenzereza zahabu na feza, maze bazegurirwe Uhoraho kugira ngo bamuhereze amaturo bakurikije amategeko. 4Ubwo rero amaturo ya Yuda n’aya Yeruzalemu azongera kunyura Uhoraho, mbese nko hambere mu myaka ya kera.
ZABURI (Zab 24 (23), 7,8,9,10)
Inyik/ Nihasingizwe Umukiza ukomoka ku Mana,
nahabwe ikuzo Uwoherejwe na Nyagasani.
Marembo nimwaguke,
Namwe miryango ya kera na kare, nimukinguke,
maze hinjire umwami wuje ikuzo!
Uwo mwami wuje ikuzo yaba ari nde?
Ni Uhoraho, Umunyabubasha, Umudatsimburwa,
Ni Uhoraho, Umudatsimburwa ku rugamba.
Marembo nimwaguke,
Namwe miryango ya kera na kare, nimukinguke,
maze hinjire umwami wuje ikuzo!
Uwo mwami wuje ikuzo yaba ari nde?
Uhoraho, Umutegeka w’ingabo,
Ni we mwami wuje ikuzo.
IBANGONDIRIMBO RIBANZIRIZA IVANJILI (Lk 2, 32)
Alleluya Alleluya.
Dore urumuri ruboneshereza abanyamahanga,
dore ikuzo ry’umuryango wa Israheli!
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 2,22-40)
Muri icyo gihe, 22umunsi w’isukurwa wategetswe na Musa uragera, Ababyeyi ba Yezu bamujyana i Yeruzalemu kumutura, Nyagasani, 23nk’uko byanditse mu itegeko rya Nyagasani ngo «Umuhungu wese w’imfura azaba intore y’umwihariko wa Nyagasani.» 24Bari bajyanywe kandi no gutura igitambo cy’intungura ebyiri cyangwa inuma ebyiri, bakurikije itegeko rya Nyagasani.
25Icyo gihe i Yeruzalemu hari umuntu witwaga Simewoni; yari intungane kandi yubaha Imana. Yari ategereje ihumure rya Israheli, kandi Roho Mutagatifu yari amurimo. 26Byongeye Roho Mutagatifu yari yaramuhishuriye ko atazapfa atabonye Kristu wa Nyagasani. 27Nuko Simewoni aza mu Ngoro abibwirijwe na Roho Mutagatifu. Igihe Ababyeyi b’Umwana Yezu bamuzanye ngo bamurangirizeho ibyategetswe, 28na we amwakira mu biganza bye, ashimira lmana avuga ati 29«Nyagasani, noneho sezerera umugaragu wawe mu mahoro nk’uko wabivuze; 3Okuko amaso yanjye yabonye agakiza kawe, 31wageneye imiryango yose. 32Ni we rumurl ruboneshereza abanyamahanga, akaba n’ikuzo ry’umuryango wawe Israheli!» 33Se na nyina batangazwa n’ibyo bamuvugagaho. 34Nuko Simewoni arabashima, maze abwira Mariya nyina wa Yezu ati «Dore uyu nguyu yashyiriweho kubera benshi muri Israheli impanvu yo korama cyangwa gukira, azaba n’ikimenyetso bazagiriraho impaka. 35Nawe kandi inkota izakwahuranya umutima. Bityo ibitekerezo biri mu mitima ya benshi bigaragare.»
36Hakaba n’umuhanuzikazi Ana, umukobwa wa Fanuweli, wo mu muryango wa Azeri; yari ageze mu zabukuru. Nyuma y’ubusugi bwe yamaranye n’umugabo we imyaka irindwi, 37hanyuma aba umupfakazi kugeza mu kigero cy’imyaka mirongo inani n’ine. Ntiyavaga mu Ngoro, agakorera lmana umunsi n’ijoro, asiba kurya kandi asenga. 38Nuko uwo mwanya na we arahagoboka, atangira gusingiza Imana, no gutekerereza iby’uwo mwana abari bategereje ugukira kwa Yeruzalemu.
39Bamaze gutunganya ibyategetswe na Nyagasani, basubira mu Galileya mu mugi wabo wa Nazareti. 40Nuko umwana arakura, abyirukana ubwenge, yuzuye ubwitonzi, afite n’ubutoni ku Mana.


text:
Amajwi y’abaturage batandukanye yumvikanye mu Kiganiro Ijwi ry’abaturage cyatambutse kuri Radio Rwanda ku wa 18 Nzeri 2016, aho bagaragaje ibitekerezo byabo kuri iri tegeko rishya ndetse n’impungenge barifitiye, gusa hari n’abavuze ko abadepite baryiganye ubushishozi.
Itegeko Nº27/2016 ryo ku wa 08/07/2016 risobanura ibijyanye n’impano, indagano ndetse n’izungura ku muryango nyarwanda wose.
Iri tegeko ku birebana n’imicungire y’umutungo w’abashyingiranywe, impano n’izungura, ryemerera umubyeyi gutanga umunani ku bushake. Abenshi bumvikanye bavuga ko rizatuma abana bagirana amakimbirane n’ababyeyi babo cyangwa abana bagasubiranamo hagati yabo.
Umubyeyi umwe yagize ati " Nk’umubyeyi mbona ari byiza ariko ku bana mbona hazazamo ikibazo, hari umubyeyi uzitwaza iryo tegeko ashake kurenganya abana. ku kigero cya 60% ni ryiza kuko iryariho ryatumaga abana badakora ngo bashake ibyabo, 40% ni izo mpungene mfite.”
Undi yagize ati " Umwana yitwaye neza rwose wamuha ariko yitwaye nabi ntacyo wamumarira, kuko hari abana bitwara nabi ku babyeyi, akabasuzugura, akabafata nabi, ariko umwana yitwaye neza wamuha, ririya tegeko ni ryiza abana benshi basuzuguraga ababyeyi babo.”
Arakomeza “Ariko biriya na none bizazamo ubwicanyi, umubyeyi nadaha umwana we azaza amwice.”
Undi yagize ati “Ni ikintu cyiza cyane kuko n’abadepite buriya bareba kure, barebera abaturage bakabona n’imbogamizi ziri mu baturage n’ingorane abana bashobora guteza ababyeyi, amategeko ni meza cyane bazakomeze badutorere n’andi, hari n’ibibazo biri mu ngo bazakomeze nabyo babicukumbure.”
Hari uwatanze igitekerezo avuga ko "uko mbyumva byaba byiza umubyeyi n’umwana bumvikanye, ariko kubera ubwumvikane buke busigaye buboneka ku bana, bishoboka ko umunani umubyeyi ashobora kuwumwima kubera yitwaye nabi.”
Undi ari " Ni ku bushake ariko hari icyo mbivugaho, hari abana bigira intakoreka ariko hakaba n’ababyeyi bikubira ku bintu bakumva batagomba kugabanya babana, njye mbona ababyeyi baha abana babaringanije noneho umwana wabubabashye bakamurengerezaho."
Uyu nawe yagize ati “Nonese niba umwana asuzuguye umubyeyi bigatuma ntacyo amugenera, uwo mwana yazaba uwande? Iryo tegeko na leta yagira icyo irivugaho kugira ngo na bariya bana batari kumva bazabashe kurenganurwa. No muri bibiliya haratubwira ngo umwana yaragiye arya ibyo bari bamuhaye abonye abimaze agaruka gutera umubyeyi kuri kakandi ke.”
Uko ubundi itegeko ryavugaga mbere yo kuvugururwa
Ingingo ya 42 yagenaga ko itangwa ry’umunani ari igikorwa ababyeyi bakora bakiriho kigamije kugabira umutungo abana babo cyangwa ababakomokaho bagahita bawegukana, bikitwa ko bashoje inshingano yo kubarera no kububakira.
Naho ingingo 43 igakomeza ivuga ko abana bose nta vangura hagati y’abahungu n’abakobwa abariho n’abahagarariye abakomoka ku bana bapfuye mbere y’ababyeyi, uretse abaciwe.
Uko ubu itegeko riteye mu ngingo ya 28 havugwa ko impano itanzwe mu rwego rw’umuryango ishobora gutangwa hagati y’abashyingiranywe ubwabo cyangwa igatangwa hagati y’ababyeyi n’abana babo kuri bimwe mu bigize umutungo wabo.
Iyo ababyeyi baha umwana wabo impano, babikora hadashingiwe ku ivangura hagati y’abana b’abakobwa n’abahungu. Impano itanzwe mu rwego rw’umuryango ishobora gukorerwa inyandiko mpamo cyangwa inyandiko bwite cyangwa igashyikirizwa gusa nyirayo.
Muri iyi ngingo, haravugwamo ko ari impano ababyeyi baha abana babo, bitandukanye n’uko byari biri mbere y’uko itegeko rivugururwa aho bawitaga umunani.


text:
Rwanda | Ngoma: Abarimu barashima umwarimu SACCO ko yabafashije mu gihe imishahara yari yaratinze
Aba barimu bose bahamya Mugihe mu burezi havugwamo ikibazo gikomereye abarimu cy’itinda ry’imishahara yabo, ahohari abamaze amezi abiri badahembwa bamwe mu bakora umwuga wo kwigisha baratangaza ko cooperative yabo yo kubitsa no kugurizanya(Umwarimu SACCO) yabarinze kwandagara kuko yabahaga inguzanyo k’umushahara w’ukwezi gukurikiyeho(decouveri). ko Umwarimu SACCO ntanumwe utarayiyambaje kandi ko yabahaga amafaranga y’umushahara... Read More


text:
Pasiteri Ezira Mpyisi wamenyekanya cyane mu biganiro by’ijambo ry’Imana, ntiyumva na gato impamvu abakristo badashishikarira kumenya ukuri kw’ibyanditswe mu ijambo ry’Imana ngo babashe gusobanukirwa neza. Kuri we ngo asanga ibi babiterwa n’ubunebwe mu by’Imana mu gihe iyo barimo gushaka ubuzima bw’ibibatunga babikorana umwete.
Pasiteri Mpyisi ibi yabitangaje mu kiganiro yagiranye na Ubugingo.com, aho yavugaga ko nubwo ashaje, ariko ababazwa cyane no kubona abantu birirwa bavuga Imana, abandi bigisha Bibiliya kandi batayumva kuko badafata umwanya ngo bayisobanukirwe. Ati ‘’ Nonese ko mwiga ibibatunga mukabimenya, mwananijwe n’iki gusoma ijambo ry’Imana ngo murimenye.’’ Uyu mukambwe w’imyaka 94, avuga ko atangazwa cyane n’ukuntu yumva abigisha batandukanye bashaka kwigisha ibintu nabo ubwabo batumva, bigatuma bayobya benshi.
Pastor Ezira Mpyisi ntiyiyumvisha impamvu abantu badashaka kumenya ukuri kwa Bibiliya
Kubijyanye n’amateka mabi yagiye aranga u Rwanda mu bihe bitandukanye, nk’umuntu wabonye byinshi avuga ko atahamya ko abanyarwanda bazi Imana koko nubwo bayivuga, kuko ibyo bagiye bakora bihakana uko Imana iteye.
Aha yashakaga kwerekeza ku bihe by’ubwicanyi byagiye biranga Leta zitandukanye mu bihe bya mbere, byaje no kuganisha kuri Jenoside yakorewe abatutsi mu w’1994, igahitana imbaga y’abasaga Miliyoni y’abantu. Pasiteri Ezira Mpyisi abarizwa mu itorero ry’Abadivantiste b’umunsi wa karindwi.


text:
Mu bice bitandukanye by’Umujyi ahari hamenyerewe gukarangirwa amafi n’indagara no kotsa inyama (Brochette), hari kumvikana mpumuro y’udusimba twitwa isenene, abazicuruza n’abakunzi bazo babatije “Inyama zo mu Ijuru”.
I Nyamirambo, Kimisagara na Gatsata ndetse na Kacyiru hafi y’Inteko Ishinga Amategeko, usanga ku matara yo ku mihanda hari abantu bafite amashashi n’imifuka bari gutoragura isenene.
Iyo muganiriye bavuga ko iyo zaguye bishima cyane kuko muri icyo gihe batandukana n’ubukene.
Abazicuruza bavuga ko zibafasha gukemura bimwe mu bibazo baba bafite nko gushaka amafaranga y’ishuri, ari naho bahera bavuga ko zimeze nka Manu bahawe n’Imana yo mu Ijuru. Bamwe muri bo bemeza ko isenene ziryoha ndetse benshi baba bifuza kuzigura. Ikiro cyazo bakirangura amafaranga ibihumbi bine, bakakigurisha bitanu.
Musafiri Patrick utuye mu Murenge wa Gitega yagize ati “Iyo isenene zaguye sinjya ndyama kubera ko ijoro ryose ndara ndi kuzihiga bwacya nkajya kuzigurisha nkabona kujya kuryama.”
Mukamuhizi Rose uzwi ku izina rya Mama Nema utuye mu Mudugudu w’Intwari mu Kagari ka Rwezamenyo ho mu Murenge wa Rwezamenyo we yabwiye IGIHE ko mu byumweru bibiri zitangiye kugwa zimaze kumuzanira inyungu ifatika.
Yagize ati “Nashoye ibihumbi 100 none maze kunguka ibihumbi 80, isenene zirantunze kandi hari n’abagura imodoka kubera zo.”
Nyirahavugimana Saidati, umubyeyi w’abana batandatu utuye mu Murenge wa Rwezamenyo mu Karere ka Nyarugenge avuga ko iyo isenene zaguye aba yizeye ko ibibazo bye bigiye gucyemuka.
Yagize ati “Mu minsi ibiri nashoyemo ibihumbi 20 ariko maze kunguka ibihumbi 10 ku buryo kuri njye mba numva isenene zahora zigwa kuko byangabanyiriza ibibazo bitandukanye by’amafaranga mba mfite buri gihe.”
Yakomeje avuga ko ikiro bakigurisha amafaranga ibihumbi bitanu ariko akemeza ko bitewe n’uko isenene zihenda bagerageza bakazigurisha mu buryo butandukanye bitewe n’ubushobozi bw’abakiriya baba babagannye ku buryo n’iz’amafaranga 100 bazitanga.
Isenene zitunganywa mu buryo butandukanye n’uko inyama zisanzwe cyangwa ifi bitekwa kuko zo zikarangwa gusa ariko ntizishyirwamo amazi cyangwa amavuta; zishobora gukarangwa zikabikwa zikamara igihe kirekire zitarangirika.


text:
Jul 13, 2016 Cyiza Theogene Amadini 0
Mu gihugu cya Nepal haravugwa inkuru y’abakristo bagera ku munani biganjemo abapasiteri ndetse n’abarimu b’iyobokamana bivugwa ko bitabye urukiko mu gitondo cyo kuri uyu wa 13 Nyakanga,bararegwa icyaha cyo gutanga Bibiliya z’ubuntu mu bana b’abanyeshuli ndetse no kugerageza guhindura imyemerere y’aba bana.
Ngo ibi byose ni ibyaha bihanwa n’amategeko muri iki gihugu kuko itegeko nshinga ryaho mu ngingo yaryo ya 26 igika cya gatatu rivuga ko nta muntu n’umwe wemerewe gutuma umuntu ahindura imyemerere ye cyangwa se ngo atume yakora ibitajyanye n’imyumvire rusange y’abaturage ba Nepal.
Aba umunani baregwa bo, ntibahamanya n’ababashinja ibyaha kuko bo bavuga ko bahaga abana Bibiliya nta kindi bagamije usibye gusa kuba aba bana bari babasabye ko babaha Bibiliya.
Ishyirahamwe ry’abakristo mu gihugu cya Nepal rirasaba leta ko irekura aba bakristo,rikongeraho ko ibi ari ibikorwa by’iterabwoba leta iri gushyira ku bakristo ngo babe bareka gukomeza kuvuga ubutumwa bwiza.
Birasa naho ari ikibazo gikomereye aba bakristo bo mu gihugu cya Nepal niba koko leta yitambika ubutumwa bwiza bwa kristo Yesu,ingingo igaragaza ko bakeneye amasengesho y’abakristo baturutse impande enye z’isi.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Ubukristo bushingiye ku bushake bwo guhinduka icyaremwe gishya kandi kwera imbuto z’abakristo biva ku guhinduka.
Umukristo utagira intego yo guhinduka ntazi neza ibisobanuro by’agakiza. Kugera mu ijuru kwe byaba ari impanuka.
1. Umukristo asabwa gusa na Kristo ndetse no guhinduka nkawe.
Iki ni kimwe mu bintu biranga abakristo (abigishwa). Yesu ubwe yavuze ko iyo umwigishwa atunganye amera nk’umwigisha we(Luka 6:). Si Yesu wabivuze gusa Pawulo yavuze ko mu mu mugambi w’Imana hari ko umuntu agomba gusa na Kristo (Abaroma 8:29). Ni nabyo Pawulo yakunze kwigisha mu nzandiko ze (2 Korinto 3:18) ahugura abantu kwitandukanya.
2. Kubaho nka Yesu n’iyo mpinduka nyayo Imana itwitezeho. Nibyo bigaragaza imyemerere n’ibyiringiro yacu.
Rero iyo umuntu akijijwe ntase na Yesu kd ntabeho nka Yesu, aba akiri uwo gushidikanywaho mu gakiza.
Ibibazo nkwibariza: Mu muryango, mu mudugudu utuye, mu rusengero ubamo, mu kazi ka buri munsi ubamo, baba bajya bagusomamo gusa na Yesu?
Mbere Ubaye ho nk’uko Yesu yari kuba abayeho?
Isuzume!
Dr. Fidèle Masengo, Umushumba Foursquare Gospel Church Kimironko masengof@yahoo.fr


text:
Kamonyi: Amatsinda yo kubitsa no kugurizanya arasabwa guhindura imikorere
Nubwo benshi mu baturage b’akarere ka Kamonyi, bitabiriye kwibumbira mu matsinda bahanamo amafaranga bakabasha gukemura bimwe mu bibazo bya bo; bamwe mu bahagarariye amatsinda basabwe kubyaza ayo mafaranga inyungu batanga inguzanyo ku banyamuryango.
Nyuma y’amahugurwa y’iminsi itatu yashojwe kuri uyu wa gatatu tariki 31/7/2013, abahagarariye amatsinda yo kubitsa no kugirizanya bo mu karere ka Kamonyi baravuga ko biyemeje gukoresha amafaranga bahana bayaguriza abanyamuryango, bakazayishyura bayashyizeho inyungu.
Aya mahugurwa yateguwe n’umushinga USAID/HIGA UBEHO; agamije kwigisha abahagarariye amatsinda, uburyo nyabwo bwo gucunga amafaranga, n’uko bafasha abanyamuryango babo gukora umushinga ubyara inyungu mu mafaranga y’inguzanyo bazajya basaba mu matsinda.
Ngo ubusanzwe abagize amatsinda bahuraga bagateranya amafaranga; agahabwa umwe muri bo hakurikijwe tombola, akajya kuyacyemuza ibibazo bye. Abahagarariye amatsinda bavuga ko nyuma yo guhugurwa, bagiye kuzajya bayakusanya aho kugira ngo umunyamuryango umwe ayatware.
Ngo bazajya bayateranya nyuma bayahe uyakeneye ariko azayishyure hiyongeyeho inyungu abanyamuryango bose bemeranyijeho, bityo amatsinda ya bo azabashe gutera imbere kuko n’amafaranga azaba yiyongereye.
Mukandayisenga Venancie ari mu itsinda ry’abanyamuryango 20 rikorera mu kagari ka Butare , mu murenge wa Karama. Ngo buri kwezi umunyamuryango atanga 1200frw, abanyamuryango babiri bakagabana 20000frw, asigaye akajya mu isanduku y’itsinda.
Kuba aya mafaranga azenguruka mu banyamuryango nta nyungu abyajwe, Mukandayisenga asanga ntaho bitaniye no kuyabika mu ihembe. Avuga ko bagiye guhindura imikorere, ayo mafaranga bakajya bayaguriza umunyamuryango akazayishyura yayongereyeho inyungu, bityo bakazagera igihe cyo kugabana bafite amafaranga menshi.
Uwizeye Alexis, umukozi w’umushinga USAID/HIGA UBEHO, ushinzwe guteza imbere amatsinda yo kubitsa no kugurizanya, aributsa abahagarariye amatsinda gukorana n’abanyamuryango b’inyangamugayo no kubafasha kwiteza imbere babaha inama ku mishinga ibyara inyungu yakoreshwamo izo nguzanyo.


text:
Imbuto zifitemo ibyiza byinshi ariko ku byerekeranye no kongera ingufu ngirakamaro mu gutera akabariro usanga benshi batabyitaho. Twifashishije inyandiko y’ Ikinyamakuru cyitwa Canora cyo muri Canada mu nimero yacyo ya 88, dusanga umuneke ufite ibyiza byinshi byatanga umusanzu mu kuryoherwa no gutera akabariro.
Muri iyi nkuru, turabagezaho ibintu bitanu umuneke ugiramo uruhare mu bijyanye n’ubuzima ndetse no mu byo gutera akabariro by’umwihariko.
1. Umuneke utera imbaraga zitangaje
Amasukari y’amoko atatu agize umuneke ashobora gutuma imineke ibiri gusa ya gros-michel iba ihagije kugirango umukinnyi akore imyitozo ivunanye mu gihe cy’iminota 90. Niyo mpamvu abakora umukino wo kwirukanka (athletes) usanga umuneke akenshi utabajya kure. Izo mbaraga rero ziba zikenewe no mu gihe cyo gutera akabariro dore ko ari igikorwa gisaba ko umubiri koko uba ufite ingufu zihagije.
2. Gufata umurego ku rwego rwiza, umuneke ushobora kubigiramo uruhare
Mu gutera akabariro usanga akenshi atari igikorwa cy’umubiri gusa dore ko no mu mutwe ari ingenzi kuba wumva umeze neza rwose. Umuneke rero urimo Potassium ihagije kuburyo ituma amaraso atembera neza mu mubiri. Kuba amaraso atembera neza, bituma ubwonko bwirukankana amakuru buyasakaza mu mubiri buwushishikariza guhagurukira icyo gikorwa cyo gutera akabariro dore ko burya iyo amaraso adatembera neza cyane cyane ku mugabo, usanga bigoranye ko igitsina cye cyafata umurego nk’uko bikwiriye.
3. Umuneke utuma ubwonko bukora neza
Kuba umuneke ukize cyane kuri Vitamine B, bituma udutsi duto cyane twitwa “nerfs” dukora neza, ibyo bigatuma ubwonko nabwo bukora neza. Kuba ubwonko bukora neza, ibyiyumviro no kumva ufite urukundo ruhagije biba bishoboka bityo bigatuma koko uwo muri kumwe wumva umwifuje kandi umukunze.
4. Umuneke ugira uruhare mu kugabanya agahinda kabangamira utera akabariro
Bitewe n’uko umuneke wifitemo cyane Potassium ituma amaraso atembera neza bityo oxygene ikagera hose kandi neza, mu gihe wumva ufite agahinda burya umubiri uta ingufu cyane (augmentation de taux métabolique). Ibi rero bigabanya cyane Potassium maze umubiri ukarushaho kumererwa nabi maze agahinda kakawubasha. Umuneke rero ni ingenzi mu bihe nk’ibyo bikomeye.
Hari abavuga kandi ko kuba inkende n’inguge zihora akenshi zigaragaza ibyishimo, mu biba byaziteye akanyamuneza n’umuneke urimo. Umuneke kandi ufasha umubiri mu bihe bikomeye dore ko wanafasha mu kugabanya kunywa itabi kuko urimo B6, B12, Potassium na Magnesium bishobora gutuma umuntu yiyumvamo akanyamuneza n’umubiri wamenyereye Nicotine ukaba wabasha kwihanganira kubaho idahari.
5. Umuneke ugabanya ibiro, kandi ibiro birengeje ntabwo bifasha mu gutera akabariro neza
Ubushakashatsi bwakozwe ku bantu 5000, bwagaragaje ko ababyibushye bikabije ari abantu bishwe n’umunaniro w’ubwonko (stress). Mu bushakashatsi bwakozwe hagaragaye ko abafite uwo munaniro amaraso aba atagenda neza ariko umuneke ugabanya ipfa no kurarikira cyane utuntu two kurya buri mwanya dore ko biri mu biza ku isonga mu bituma umuntu abyibuha cyane. Umuneke rero utuma umuntu atarengwa n’ipfa kuko utuma riguma ku rwego rumwe ritiyongera buri mwanya.


text:
ven.
18
nov.
2011
ISOMO RYA MBERE
Igitabo cy’Umuhanuzi Daniyeli (Dan 2, 31-45)
Muri iyo minsi, Daniyeli abwira Nebukadinetsari ati 31«Shobuja rero, warabonekewe : dore weretswe ishusho rinini cyane kandi ribengerana byahebuje, ryari rihagaze imbere yawe, kurireba bigatera ubwoba. 32Umutwe w’iryo shusho wari zahabu iyunguruye, igituza n’amaboko ari feza, inda n’amatako ari umuringa, 33amaguru akaba icyuma naho ibirenge icyuma kivanze n’ibumba. 34Uko wakaryitegereje, ako kanya hahanantuka ibuye nta n’ikiganza kirikozeho, ryikocora kuri bya birenge by’icyuma kivanze n’ibumba bya rya shusho, rirabijanjagura. 35Nuko icyuma n’ibumba, umuringa, feza na zahabu bijanjagurikira icyarimwe, bihinduka nk’umurama wo ku mbuga mu cyi; umuyaga urabitwara ntihasigara na busa. Ibuye ryari rikocoye iryo shusho rihinduka umusozi munini, wuzura isi yose.
36« Inzozi warose rero ni izo ngizo, naho igisobanuro cyazo tugiye kukivugira imbere yawe. 37Ni wowe ubwirwa shobuja, mwami w’abami; Imana Nyir’ijuru yaguhaye ingoma n’ubutegetsi, ububasha n’icyubahiro ; 38ishyira mu biganza byawe abantu, inyamaswa zo mu gasozi n’inyoni zo mu kirere aho ziba hose, kandi ikugira umugenga wa byose : umutwe wa zahabu rero ni wowe. 39Nyuma yawe hazaduka indi ngoma idakomeye nk’iyawe, ikurikirwe n’ingoma y’umuringa ibe iya gatatu, ikazagenga isi yose. 40Hazaza n’iya kane ikomeye nk’icyuma ; mbese nk’uko icyuma kijanjagura byose kikabihindura ivu, iyo ngoma na yo, izo zose izazijanjagura izihindure ivu. 41Bya birenge wabonye bikozwe mu ibumba rivanze n’icyuma, ni ingoma izacisha ukubiri; ikazigiramo ubukomere bw’icyuma nk’uko wabonye icyuma kivanze n’ibumba ritwitse. 42Ibyo birenge rero bikozwe mu cyuma kivanze n’ibumba ry’umubumbyi, byerekana ko iyo ngoma izakomera ku ruhande rumwe, ku rundi ikoroha. 43Nk’uko wabonye icyuma kivanze n’ibumba ritwitse, abami b’iyo ngoma bazavanga amaraso yabo n’ay’abandi, ariko ay’ubusa boye gusabana, mbese nk’uko icyuma kitavanga n’ibumba ngo bihwane. 44Mu gihe cy’abo bami, Imana Nyir’ijuru izashinga ingoma itazigera irimburwa bibaho, cyangwa ngo yegukanwe n’undi muryango. Izajanjagura kandi itsembe izo ngoma zose, ariko yo izabaho iteka ; 45mbese nk’uko wabonye ibuye rihanantuka ku musozi nta n’ikiganza kirikozeho, rigahindura ivu icyuma, umuringa, ibumba ritwitse, feza na zahabu. Bityo rero, Imana isumba byose yamenyesheje umwami ibigomba kuzaba. Ngizo inzozi zawe nk’uko wazirose n’igisobanuro nyakuri cyazo.»
INDIRIMBO (Daniyeli 3, 57-58, 59-61)
Biremwa bya Nyagasani mwese, nimusingize Nyagasani.
Inyik/ Nimumuririmbe kandi mumurate iteka ryose !
Bamalayika ba Nyagasani, nimusingize Nyagasani.
Inyik/ Nimumuririmbe kandi mumurate iteka ryose !
Juru, nawe singiza Nyagasani.
Inyik/ Mumuririmbe kandi umurate iteka ryose !
Mazi yo hejuru y’ikirere mwese, nimusingize Nyagasani.
Inyik/ Nimumuririmbe kandi mumurate iteka ryose !
Binyabubasha mwese, nimusingize Nyagasani.
Inyik/ Nimumuririmbe kandi mumurate iteka ryose !
IBANGONDIRIMBO RIBANZIRIZA IVANJILI (Zab 50 (49) 1.6)
Alleluya Alleluya.
Imana ivuze ijambo rikoranya isi yose.
Ijuru riramamaza ubutabera bwayo :
ni koko, Imana ni yo mucamanza !
Alleluya.
IVANJILI
+ Luka (Lk 21, 5-11)
Muri icyo gihe, 5kubera ko bamwe barataga uko Ingoro y’Imana itatse amabuye meza n’ibintu by’agaciro bari batuye, Yezu arababwira ati 6« Mu byo mureba byose hazaza igihe hatazagira ibuye risigara rigeretse ku rindi, byose bizasenywa. » 7Baramubaza bati « Mwigisha, ibyo bizaba ryari, kandi ikimenyetso cy’uko bigiye kuba kizaba ikihe ? » 8Nuko Yezu arabasubiza ati « Muramenye ntihazagire ubayobya ! Kuko hazaduka benshi bitwaje izina i ryanjye, bavuga ngo “Ni jyewe Kristu !” kandi ngo “Igihe kiregereje!” Ntimuzabakurikire ! 9Nimwumva bavuga intambara n’imidugararo, ntimuzakuke umutima. Ibyo bigomba kuba, ariko ntibizaba ari byo herezo. » 10Arongera arababwira ati « Igihugu kizahagurukira ikindi, ingoma ishyamirane n’indi. 11Hazaba imitingito y’isi ikomeye, ahandi hatere ibyorezo n’inzara. Hazaba ibintu biteye ubwoba, n’ibimenyetso bikomeye biturutse ku ijuru. »


text:
mar.
21
août
2012
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 2, 8-10; 3, 1-4)
Muri iyo minsi, ijambo ry’Uhoraho ringeraho riti 2,8“Wowe rero mwana w’umuntu, uramenye ntuzabe ikirara ak’iyo nyoko yararutse; ahubwo tega amatwi wumve icyo ngiye kukubwira. Cyo ngaho asama maze urye icyo ngiye kuguha.” 9Nuko ngo ndebe mbona ikiganza kiza kingana kirimo igitabo kizinze, 10icyo kiganza kikiramburira imbere yanjye; icyo gitabo cyari cyanditseho imbere n’inyuma amaganya, iminiho n’imiborogo.
3,1Arambwira ati “Mwana w’umuntu, ngaho rya ! Icyo gitabo weretswe kirye; hanyuma ugende ubwire umuryango wa Israheli”. 2Nuko ni ko kwasama icyo gitabo ndakirya. 3Hanyuma arambwira ati “Mwana w’umuntu, rya kandi uhazwe n’iki gitabo nguhaye.” Igihe nakiryaga numvaga mu kanwa kanjye haryohereye nk’ubuki. 4Hanyuma arambwira ati “Mwana w’umuntu, genda usange umuryango wa Israheli, ubashyire amagambo yanjye.”
ZABURI (Zab 119 (118), 14.24, 72.103, 111.131)
Inyik/ Uhoraho, mbega ngo amasezerano yawe arandyohera !
Mpimbazwa no gukurikiza ibyemezo byawe,
kuruta uko ubukire butera ibyishimo.
Ibyemezo byawe bintera guhimbarwa,
imigambi yawe ni yo mfatiraho inama.
Amategeko y’umunwa wawe,
andutira ibihumbi by’amasikeli ya zahabu na feza.
Mbega ngo amasezerano yawe arandyohera,
kurusha ubuki mu kanwa kanjye !
Ibyemezo byawe ni byo murage wanjye,
ni na byo byishimo by’umutima wanjye.
Mbumbuye umunwa wanjye ngo miragure,
kuko mfite inyota y’amatangazo yawe.
IBANGONDIRIMBO RIBANZIRIZA IVANJILI (Zab 130 (129), 7)
Alleluya Alleluya.
Uhoraho ahorana imbabazi,
Akagira ubuntu butagira urugero.
Alleluya.
IVANJILI
+ Matayo (Mt 18, 1-5.10-14)
1Icyo gihe abigishwa begera Yezu, baramubaza bati bati « Mbese ubona ari nde uruta abandi mu Ngoma y’ijuru ? » 2Ahamagara umwana muto amushyira hagati yabo, 3nuko aravuga ati « Ndababwira ukuri : nimudahinduka ngo mumere nk’abana, nta bwo muzinjira mu Ngoma y’ijuru. 4Uwicisha bugufi wese nk’uyu mwana, uwo ni we usumba abandi mu Ngoma y’ijuru. 5Uwakira neza umwana nk’uyu ari jye agirira, ni jye aba yakiriye. 10Mwirinde kugira uwo musuzugura muri abo bato ; 11koko rero ndababwira ko mu ijuru abamalayika babo badahwema kureba uruhanga rwa Data wo mu ijuru. 12Mwe murabibona mute ? Niba umuntu afite intama ijana, iyo imwe muri zo izimiye ntasiga izindi mirongo urwenda n’icyenda ku musozi, akajya gushaka iyazimiye ? 13Kandi iyo ahiriwe akayibona, ndababwira ukuri : imutera ibyishimo biruta ibyo aterwa na za zindi mirongo urwenda n’icyenda zitazimiye. 14Ni na ko So wo mu ijuru adashaka ko hari umwe muri abo bato uzimira. »


text:
sam.
29
sept.
2012
ISOMO RYA MBERE
Isomo ryo mu gitabo cya Yobu (Yobu 42, 1-3.5-6.12-17)
1Yobu asubiza Uhoraho agira ati 2“Nzi ko ushobora byose, kandi nta mugambi wawe uburizwamo. 3Ni nde wagutambamira, kandi atagira ubwenge ? Ni koko napfuye kuvuga ntasobanukiwe, mpubukira ibitangaza bindenze kandi ntazi. 5Ubundi najyaga nkubwirwa mu nkuru, none nakwiboneye n’amaso yanjye ; 6ni yo mpamvu nicujije ibyo navuze, nabyihannye ; nicara mu ivu no mu mukungugu.”
12Nuko Uhoraho aha Yobu umugisha, urenze ndetse uwo yahoranye. Yatunze intama ibihumbi cumi na bine, ingamiya ibihumbi bitandatu, ibimasa by’inkone ibihumbi bibiri, n’indogobe z’amanyagazi igihumbi. 13Yabyaye abahungu barindwi n’abakobwa batatu. 14Umukobwa umwe yamwise “Nyiranuma”, uwa kabiri amwita “Bwiza”, uwa gatatu amwita “Mukaburanga”. 15Mu gihugu cyose nta bakobwa beza nk’abo bari bahari. Yobu yabahaye iminani kimwe na basaza babo. 16Nyuma y’aho Yobu yabayeho indi myaka ijana na mirongo ine, abona abuzukuru, abuzukuruza, ageza no ku buvivi. 17Nuko Yobu apfa yisaziye neza, yarabonye ibintu n’ibindi.
ZABURI (Zab 119 (118), 66.71, 75.91, 125.130)
Inyik/ Uhoraho, umurikishe uruhanga rwawe ku mugaragu wawe.
Unyigishe ibyiza by’ubushishozi n’ubumenyi,
kuko niringiye amatangazo yawe.
Byanguye neza kuba naracishijwe bugufi,
kugira ngo nitoze ugushaka kwawe.
Uhoraho, nzi ko amateka waciye atunganye,
kandi nta bwo wibeshye uncisha bugufi.
Kugeza uyu munsi byose biracyariho uko wabishatse,
kuko isi yose ikugaragiye.
Ndi umugaragu wawe, umpe ubwenge,
kugira ngo menye neza imigambi yawe.
Guhishura amagambo yawe ni urumuri,
abiyoroshya akabaha ubwenge.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
kuko wahishuriye abaciye bugufi, amabanga y’Ingoma yawe.
Alleluya.
IVANJILI
+ Luka (Lk 10, 17-24)
Muri icyo gihe, 17abigishwa uko ari mirongo irindwi na babiri bagaruka bishimye cyane, bavuga bati “Mwigisha, na roho mbi ziratwumvira kubera izina ryawe.” 18Arababwira ati “Koko nabonaga Sekibi ahanuka ku ijuru nk’umurabyo. 19Dore mbahaye ububasha bwo kuribata inzoka na za manyenga, n’ubwo gutsinda umwanzi wese kandi nta kizashobora kubahungabanya. 20Nyamara ntimwishimire ko roho mbi zibumvira, ahubwo nimwishimire ko amazina yanyu yanditse mu ijuru.” 21Ako kanya Yezu ahimbazwa na Roho Mutagatifu, maze aravuga ati “Dawe, Mutegetsi w’ijuru n’isi, ngushimiye ko ibyo wabihishe abanyabwenge n’abahanga, ukabihishurira abaciye bugufi. Koko Dawe, ni ko wabyishakiye. 22Byose nabyeguriwe na Data, kandi nta we uzi Mwana uwo ari we keretse Data, nta n’uzi Data uwo ari we keretse Mwana, n’uwo Mwana ashatse kubihishurira.” 23Hanyuma ahindukirira abigishwa be, ababwirira ukwabo ati “Hahirwa amaso abona ibyo muruzi ! 24Ndababwira ukuri : abahanuzi benshi n’abami benshi bifuje kubona ibyo muruzi ntibabibona, no kumva ibyo mwumva ntibabyumva.”


text:
Yasuwe : Inshuro 1177 | Ibitekerezo: 0 | Aho ariho: Isi muri Rusange
Ese Wibaza Impamvu Udatera Imbere Nk'abandi? Dore Icyatuma Ugera Ku Ntego Zawe
Tweet
By Leonce Ukurikiyimfura | November 18, 2016 saa 11:24:33
Muri iki gihe gufatisha ubuzima si ibintu byorohera buri wese, ndetse bikunze kuba inzozi kuri bamwe. Abantu benshi ubu bamaze kwiheba kubera gutsindwa n’ubuzima, umubare mwinshi w’urubyiruko wamaze kwiheba maze ufata umwanzuro wo kwishora mu biyobyabwenge kubera gutsindwa n’ubuzima.
Nyamara ntibaziko hari isomo rikomeye ushobora gukuramo ndetse rikagufasha kugera ku ntego zawe , igihe utsinzwe rimwe ntugacike intege ahubwo komeza ugerageze.
Dore bimwe mu bintu ushobora gukora bikagufasha kugera ku ntego zawe.
Shaka Intsinzi kandi ubyishimiye.
Gutsinda mu buzima ntago ari ibintu bipfa kwizana cyangwa ngo ni imibare ku buryo uzateranya ukabona igisubizo, ahubwo gutsinda biraharanirwa ndetse bigashyirwaho umutima. Niba ufite akazi gakore neza wishimye utakinubira kazakugeza ku keza ubashe kugira icyo ugeraho.
Kora ibikurimo kandi ubikorane umurava.
Hari ubwo usanga umuntu akora ibintu bitamurimo ndetse akanabikora nabi, hari ubwo ushobora kujya mu bucuruzi nyamara bitakurimo, wenda wakabaye Umwarimu. Gerageza kumenya impano ufite yo gukora ikintu runaka bizagufasha kugera ku ntego zawe.
Gira Intego mu Buzima n’Ubushake bwo gukora cyane.
Muri iyi minsi abantu barimo guhirwa ni abakora cyane ndetse bafite ubushake, niba wabyukaga saa mbiri ,byuka saa kumi n'imwe maze ujye mu kazi kawe kandi ugakorane ubushake, nta kabuza uzagera ku ntego zawe.
Igira ku gutsindwa wigeze kugira mu buzima bwawe.
Niba warigeze gukora ibintu runaka ntibigende neza, byaba ari amahirwe ubu. Reba aho byapfiriye umenye impamvu zabiteye maze ziguhe isomo ry’icyo ugomba gukora uyu munsi. Wicika intege.
Niba ushaka gutsinda ukeneye no gutsindwa ngo ubivanemo isomo.
Reka Ubwirasi ndetse no kwiyemera ko hari icyo wagezeho.
Ubwirasi ndetse n’ubwiyemezi ni bimwe mu mwanzi wo gutsinda ukomeye cyane. Igihe umaze kugira icyo ugeraho ugatangira kwibonamo umuntu wakataraboneka ubwo Tayari uba utangiye no gutsindwa. Wipfusha ubusa ibintu ngo urirata ku bandi nyamara nta kintu wari wageraho.
Itegure gukora cyane bishoboka.
Gushyira imbaraga mu byo ukora niyo nzira ya mbere yakuganisha ku ntego zawe mu buzima. Ubu benshi bafite icyo bagezeho ni abakoranye imbaraga ndetse n’ubwira naho abanebwe basarura imbagara gusa.
Ntukagire ubwoba bwo kugerageza gushyira mu bikorwa igitekerezo gishya ugize.
Hari ubwo uba uri rwiyemezamirimo uciriritse maze ukagira igitekerezo cyo kwagura ibikorwa byawe, maze ukagira ubwoba , Oya , wigira ubwoba ahubwo igihe kigucika.
Fata ikiruhuko mu byo ukora.
Gukora cyane ntibivuze kutaruhuka. Iyo uruhutse neza ndetse ukaryama bifasha ubwonko gukora neza ndetse ukabasha gutekereza cyane . ntugashake gukora utaruhuka kuko nabyo birica cyane.
Ibyo ni bimwe mu bintu wakora by'ingenzi byagufasha kugera ku ntego , mu kazi ukora kose waba wiga, ukorera abandi, wikorera cyangwa ukoresha.
Wari uziko gukoresha telefoni igihe kirekire bishobora gutera ubugumba ku bagabo?
Wari Uziko Gusomana Byanduza Bagiteri Zirenga 700 ku Masegonda 10 Gusa.
Habonetse Umuti Utuma Abashakanye Badatandukana


text:
jeu.
17
févr.
2011
Wikendi z’urubyiruko zatangijwe na “Comunauté de l’Emmanuel” ahagana mu mwaka 1984 kugira ngo bafashe urubyiruko kwitagatifuza no gukura mu bukirisitu. Twavuga muri rusange ko ari ikenurabushyo ry’urubyiruko (Pastorale des Jeunes). Wikendi z’urubyiruko kandi zifite imizi mu Ihuriro ry’urubyiruko (Journée mondiale des Jeunes) ryatangijwe na Papa Yohani Pawulo wa Kabiri ahagana mu 1986. Icyo gihe Umushumba wa Kiliziya Gatolika yari agamije guhangana n’ikibazo cy’ubukristu mu rubyiruko bwarimo bukendera mu Burayi.
Wikendi z’urubyiruko mu maparuwasi zitegura Amahuriro y’urubyiruko ku rwego rw’igihugu (Forum National des Jeunes). Ni urubuga urubyiruko ruhuriramo, rufashijwe n’umupadiri, uwihayimana cyangwa undi ufite ubumenyi ubu n’ubu, kugirango ruganire ku bibazo birwugarije rumurikiwe n’Ijambo ry’Imana. Ibyo bibazo bishobora kuba iby’ukwemera, iterambere, imibereho myiza n’ibindi.
Wikendi z’urubyiruko muri Paruwasi NYAGAHANGA zatangijwe na Padiri Emiliyani NGERAGEZE mu 2006 maze zirakundwa cyane. Ndetse n’urwego rwa Diyosezi rushinzwe ubutumwa bw’urubyiruko rubibafashamo cyane rugena inyigisho zajya zibandwaho buri kwezi.
Muri Wikendi y’urubyiruko duherutsemo muri Santarali ya GIHUKE, urubyiruko rwayitabiriye rwari rugeze ku 124. Twatangiye mu mugoroba wo kuwa gatanu tariki 04 turangiza ku cyumweru tariki 06/02/2011. Urubyiruko rwacumbikiwe na bagenzi babo batuye hafi aho. Bityo bibabera umwanya w’ubucuti bukomeye.
Muri iyo wikendi twaganiriye ku butumwa bwa Papa Benedigito wa 16 yageneye urubyiruko ku nshuro ya 26 yise « Mushore imizi muri Kristu kandi mube ari we mwishingikirizaho mukomejwe n’ukwemera »(Kol 2,7), mu Ihuriro ryarwo rizabera i Madrid muri Kanama 2011.
Hatanzwe ikiganiro ku bikomere, ihungabana n’ihahamuka n’uburyo bwo gufasha uwahuye n’icyo kibazo, ndetse n’ikiganiro ku bigezweho mu rubyiruko. Muri ibyo biganiro, banyuzagamo udukino twa buri Santarali buri wese akerekana ibyiza by’iwabo: Imigani, ibisakuzo, indirimbo, ikinamico…, abahanzi babonye umwanya wo kugaragaza impano zabo. Byari igitaramo gihimbaje !!!
Ipfundo rya byose ariko ryari Igitambo cya Missa cyabimburiraga ibiganiro. Isakaramentu ry’imbabazi naryo ryahawe umwanya w’ibanze, maze bifasha abarihawe gusubira iwabo bakeye ku mutima.
Mu kiganiro twagiranye n’umukuru wa Santrali BIREGEYA Bonifasi ku kamaro k’iryo huriro y’urubyiruko, yasubije ko rirubera umwanya wo kuganira ku byaruteza imbere, rukamenyana kandi rugafashanya. Anagaragaza ariko n’impungenge ze z’uko urubyiruko rwishimira kumva ariko gushyira mu bikorwa bikagorana. Yongeyeho ko gukusanya ibiribwa byo kugaburira abaje saa sita bigorana.
Augustin NTIBIRAMIRA, wungirije umukuru w’urubyiruko muri Paruwasi, yavuze ko urubyiruko ari ingufu za Kiliziya, ko kuruhuza bituma basobanukirwa n’ubutumwa bwabo, bagakura mu bukirisitu, bakiga kwiteza imbere bityo Iyobokamana rikaba umusemburo w’iterambere ; bagahuza umuco n’Ivanjili (Inculturation).
Twarangiza tuvuga ko Wikendi z’urubyiruko ari umwanya ruhabwa wo kuvugurura ubukristu, kuganira ku bibazo biruhangayikishije by’ejo hazaza habo n’ah’igihugu muri rusange bamurikiwe n’Ivanjili. Ni urubuga rwo gusangira no guteza imbere impano zabo mu buhanzi bunyuranye... Muri make, ni umwanya w’ikenurabushyo ry’urubyiruko.


text:
Umuganga azazenguruka amezi arenze icyenda kugira ngo amenye ko ubuzima bwawe n’ubw’umwana bugenda neza, buri gihe gutwita bimara ibyumweru 40 uhereye igihe wasamiye, ibyo byigabanyijemo ibice bita ibihembwe 3.
Igihembwe cya mbere kigira ibyumweru 12, icya kabiri kigira ibyumweru 15, icyagatatu ibumweru 1.
Ugusurwa mu buzima bwo gutwita ;
Rimwe mu kwezi mu mezi atandatu ya mbere.
- Buri byumweru 2
- Ukwezi kwa 7 n’ukwa 8
Rimwe mu cyumweru kuva ku itariki yawe yo gusama.
Kwita kuri ibi bihe ni ngombwa niyo waba umeze neza, niyo mpamvu rero muganga ahita amenya ikibazo cyawe cyangwa cy’umwana iyo gihari.
Icyo wakwitegura: N’usurwa mbere yo kubyara muganga azakubaza iby’ubuzima bwawe ndetse n’uko umuryango uhagaze azagupima amaraso ndetse ninkari. Ikibazo cyose wagira nk’isukari nyinshi, umuvuduko ukabije w’amaraso, umutima ndetse n’imiyoboro y’amaraso, cyangwa n’ibindi bibazo by’ubuzima bibwire muganga kandi menyesha muganga uburyo wivuzagamo mbere. Ibi byose ni ingenzi byahindura byinshi k’umwana utwite, byitwaremo neza rero. Muganga azagusuzuma imikomerere yawe azareba uko ureshya ibiro upima umuvuduko w’amaraso ndetse n’izindi nzungano.
Nyuma y’uru ruzinduko watanga igitekerezo cyiza cy’igihe umwana azabaavutse uruzinduko rw’ubutaha ruzaba ari rugufi,l gusa muganga azakomeza gupima indeshyo gusa uburemere n’inkari. Ariko n’ibindi bizamini iyo ashatse arabikora. Ubuhanga bw’amajwi buba bukenewe kugira ngo hamenywe niba umwana ameze neza bwira muganga niba harabaye impinduka kuva aho uruzinduko rwanyuma rurangiriye. Hamagara muganga igihe ugize ibibazo hagati y’inzinduko.
Related Posts by Categories


text:
Mu Murenge wa Base, mu Karere ka Rulindo, mu Ntara y’Amajyaruguru, ku wa 28 Ugushyingo haguye imvura idasanzwe ihitana abantu n’ibintu.
Nk’uko twabitangarijwe kuri telefone n’umuturage w’aho witwa Mahoro, ngo iyo mvura yaguye itunguranye mu ma sa kumi za nimugoroba kuri iriya tariki, maze itera umwuzure watwaye abantu n’ibintu. Kugeza ku wa 29 Ugushingo 2006, hari hamaze kuboneka imirambo icumi y’abantu bahitanwe n’uwo mwuzure, hanashakishwa n’abandi watwaye, ariko batazi irengero ryabo.
Uwo mwuzure wahitanye imyaka ndetse n’amazu by’abaturage b’aho ng’aho. Umuryango utabara imbabare watangiye gutabara Abaturage basizwe iheruheru n’iyo mvura.
Kugeza ubu, umubare w’ibyangijwe n’iyo mvura nturamenyekana neza. Mahoro yadutangarije ko bishobora kurenga miliyoni ijana, bitewe ni uko centre ya Base ari nini kandi ibarirwamo n’abacuruzi benshi, na bo hakaba hari bintu byabo byangijwe n’iyo mvura.
Muri iki gihe mu Rwanda hari kugwa imvura nyinshi ; ntirenza umunsi n’umwe itaguye. Ikomeje umuvuduko ifite, hazaboneka n’ahandi hantu mu gihugu ikorera ibya mfura mbi.


text:
Nyamasheke: Ibigo by’imari byasabwe gufatanyiriza hamwe n’izindi nzego mu guha serivisi nziza ababagana
Mu nama ngarukagihembwe yahuje abayobozi b’akarere, ab’imirenge, abahagriye ibigo by’imari binini n’ibiciririste ndetse n’inzego z’umutekano zikorera mu karere ka Nyamasheke, tariki 01 Ukwakira 2014, biyemeje gutahiriza umugozi umwe mu gukurikira uburyo ababagana barushaho kwishimira serivise babaha.
Umuyobozi w’akarere wungirije ushinzwe iterembere ry’ubukungu , Bahizi Charles, yavuze ko abahagariye ibigo by’imari basabwe gukomeza gucunga neza ibyo bigo bayobora bakihatira gutanga serivise nziza ku babagana babakira neza kandi bakabagezaho amakuru bakeneye n’icyo ibyo bakenera muri ibyo bigo bizabamarira.
Bahizi yasabye abafite ibigo by’imari kugenzura neza niba ibyo batangira amafaranga bikoreshwa ibyo yateganyirijwe, bakamenya uburyo abakiriya babo bishyura amafaranga ku gihe ndetse n’ababa batishyura neza hakabaho uburyo bw’ibiganiro bituma hamenyekana impamvu bidashoboka.
Bahize yasabye abayobozi b’ibigo by’imari kumenyekanisha ibyo bakora, abaturage bakamenya serivisi bagira bityo bakitabira kubagana ku bwinshi hagamije gukura abaturage mu bukene.
Yagize ati “abaturage bakeneye kumenya ibyo mukora namwe mukamenya gukurikirana abo mukorana nabo uko bishyura n’ingorane bahura nazo mukazishakira umuti, inkiko zikaza ari umuti wa nyuma, ibindi byananiranye”.
Bahizi yibukije abaturage bose ko gahunda ya “hanga umurimo” ireba buri muturage wese ufite igitekerezo cyiza cy’umushinga wamuteza imbere, abasaba kwitabira iyi gahunda.
Micomyiza Pio ni umucungamutungo wa Sacco ya kagano yavuze ko iyi nama yatumye bashyiraho uburyo bwo guhuza amakuru bituma abazajya bamenya amakuru nyakuri y’abakiriya ababo, bigatuma kandi abahawe amafaranga y’inguzanyo babasha kuyishyura neza no kubahwitura iyo bibaye ngombwa.
Micomyiza yasabye abaturage bose kwibuka ko gukorana n’ibigo by’imari bigenewe buri wese ukeneye kwiteza imbere, asaba ko abaturage batinyuka gusa.
Agira ati “abaturage bakwiye kumva ko gukorana na banki bizatuma bazamuka abibwiraga ko hari abo bigenewe gusa bakwiye guhindura imyumvire, niyo mpamvu habaho inama nk’izi ngo turusheho gukangurira abaturage kutugana , bityo amafaranga agere kuri benshi”.
Muri iyi nama hemejwe ko urwego rwashyizweho ruhuza ibigo by’imari, abayobozi n’inzego z’umutekano bamanuka bakareba ibibazo n’ingorane abaturage bafite mu kugana amabanki n’ibigo by’imari bikazafasha no kugaruza amafaranga yatanzwe nk’inguzanyo ntagaruke.


text:
Dec 21, 2015 Bienvenu Ndacyayisenga Ibiterane 0
Prophet Claude umuyobozi w’itorero SoulHealing Revival Church yateguye igiterane kizamara imins 3 yinjiza abantu mu mwaka mushya wa 2016 bafite ubuhanuzi bushya ndetse banahimbaza Imana .
Prophet Claude ibi agiye kubikora nyuma yamasengesho yari amazemo iminsi itari mike asengera umwaka wa 2016 ndetse n’itorero muri rusange , bazaba bagendera ku murongo wa Bibiliya uri muri Ezekiyeri37:4.
Mukiganiro twagiranye na we tukaba twarifuje kumenya impamvu yateguye iki giteranye cy’ubuhanuzi mu magambo ye akaba yaragize ati: “ubuzima butagira umuhanuzi buba budafite icyerekezo byumwihariko hari ubuhanuzi Imana yateguriye abazaboneka bose muri iki giterane kandi bikazabafasha kubana n’Imana amahoro bitewe no kumenya icyo ibashakaho.”
Iki giterane giteganyije kuva ku itariki ya 29-31/12/2015 no mu ijoro ryabonane ryinjira ku itariki ya 1/1/2016 akaba azaba afatanya n’abandi bakozi b’Imana batandukanye nka Apostle Mupenzi uzaba aturutse muri Canada, Evangeliste Christina uzaba nawe aturutse muri America ndetse na Bishop Safari wo muri Kenya .
Nkuko yakomeje abitangaza muri iki giterane s’ubuhanuzi gusa buzaba burimo ahubwo hazaba mo no guhimbazaImana ndetse no gusengera abantu ku byifuzo bitandukanye ndetse n’ibindi, bakazajya batangira ku isaha ya saa 14hoo kugera 19hoo .
Bienvenu/Isange corporation
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Ubucuti bw’umukristo n’Imana!
Amahirwe y’umukristo ni ugukundana n’IMANA ariyo ntangiriro n’iherezo ry’ibiriho byose.
Carlo brugnoli wavuze ku bucuti n’IMANA yatanze urugero rw’umukuru w’igihugu runaka agira ati umukuru w’igihugu ashobora
kubwira abo ayobora ati guhera uyu munsi nimwita ku nyungu zanjye nanjye nzita ku byanyu byose ,nta kabuza icyo cyifuzo cyashyigikirwa n’abantu benshi bitewe n’uko nabo baba babifitemo inyungu.
Ariko n’ubwo ibyo byiza byose tuba tubikeneye,ni byiza nk’umukristo gufashwa n’amagambo aboneka muri bibliya avuga ati « ahubwo mubanze mushake ubwami bw’Imana no gukiranuka kwayo,ni bwo ibyo byose muzabyongererwa (matayo 6 :33)
Ibi Yesu yabyigishije abapagani yabonaga bihugiyeho cyane ibibashishikaje cyane ari ukurya,kunywa ,kwambara n’ibindi.ubwami abakristo barimo ntibushingiye ku kwikunda no kwirebaho ahubwo bushingiye ku mpano y’Imana n’urukundo rwayo.Ni yo mpamvu umukristo agomba kwita ku gakiza ke kugirango ataguma ari umwana mu buryo bw’umwuka.
Bimwe mu bintu bikomeza ubucuti bw’umukristo n’Imana ni isengesho ry’ubwitange ndetse ry’umwihariko kuko ari ryo rituma Imana isohoza ubushake bwayo n’ibyiyumviro byayo ku muntu.Carlo brugnoli yavuze ko inshuti y’imana ari umuntu utekereza neza ,uhitamo neza,ushaka cyane gukora ibyo Imana ishaka,ndetse ukunda YESU Kristo.
Carlo Brugnoli yakomeje asobanura ko isengesho ari ngombwa ku mukristo kuko rimufasha kugira ngo Imana isohoze ubushake bwayo kuri we n’ubwo iryo sengesho ritabayeho uko bikwiriye Imana itareka gukora icyo yagambiriye ,ariko ntibishaka.
Akomeza agaragaza ubucuti bw’umukristo n’Imana avuga ko Imana imufata nk’umuhungu cyangwa umukobwa uri mu migambi yayo.
Isengesho ni ikintu gikuru cyane gishimangira ubucuti bw’umuntu n’Imana kuko IMANA yita cyane ku mutima w’uyishaka kuko itari nk’umunyagitugu utegeka ngo ibyo ashaka bibe ari byo bikorwa.
ISUGI Gloriose/Agakiza.org


text:
MATAYO 2:12 "Baburizwa n’Imana mu nzozi gusubira kwa Herode, banyura iyindi nzira basubira iwabo. Yosefu ahungira muri Egiputa".
Uno munsi mfashijwe n’iri jambo ry’ukuntu Imana yitambika mu mugambi wacu, ikaburizamo ibyo twifuza gukora.
Ibi bishobora kuba byarakubayeho incuro nyinshi ko Imana itakwemerera kujya aho wifuzaga, gukora igikorwa runaka wagambiriye. Niba byaragushikiye, nize imwe mu mpamvu zibitera: Kuba bitarakunze ni ku neza yawe!
Kubera urukundo igukunda, nasanze Imana hari igihe ihitamo ku kubuza kujya aho washakaga kugirango ikurinde ibibi bihagutegerereje utazi.
Dore zimwe mu ngero: wagerageje kujya America, mu Burayi, Israel, Australia, n’ahandi ariko biranga. Hari n’aho wujuje ibisabwa byose bakwima visa, hari n’abahabwa visa bakangirwa kwinjira mu gihugu,...
Iyo ugipanga kuhajya ntabwo uba uzi impamvu zituma kujyayo atari ingirakamaro kuri wowe ariko Imana yo iba izi ibyo utazi. Ireba hirya y’imisozi, hakurya y’ibihugu, etc.
Uretse kwitambika mu ngendo zawe, hari n’ubwo ikubuza gukora ikintu runaka wowe wifuza cyane.
Niba ari byo bihe urimo, ntutinye kuko igihe cyo kujya aho itakwemereye kujya nikigera, niyo izakimenya mbere kandi icyo wifuzaga kuhakorera cg kuhabonera, ifite ubushobozi bwo kukiguhera aho uri cg ahandi ya kuyobora kujya.
Mugire igitondo cyiza!


text:
Burera: Inzoga ya “African Gin†ibangamira gahunda y’Ijisho ry’Umuturanyi
Bamwe mu batuye mu karere ka Burera batangaza ko gahunda y’Ijisho ry’Umuturanyi bayitabira kuburyo imaze no gutanga umusaruro ariko ngo ibangamirwa n’inzoga ya “African Gin†kuko amacupa yayo asigaye yifashishwa n’abanywa ndetse n’abacuruza kanyanga mu rwego rwo kujijisha.
Gahunda y’Ijisho ry’Umuturanyi ni imwe mu ngamba leta y’u Rwanda yashyize ho zo kurandura burundu ibiyobyabwenge mu Rwanda, aho buri muntu aba ijisho rya mugenzi we areba niba nta biyobyabwenge yaba anywa cyangwa acuruza. Biteganyijwe ko mu mpera z’umwaka wa 2012 ibiyobyabwenge bizaba byaracitse mu Rwanda hifashishijwe iyo gahunda.
Abanyaburera bavuga ko iyi gahunda imaze gutuma ikiyobyabwenge cya kanyanga gituruka muri Uganda kigabanuka mu karere kabo.
Kubera ko hafashwe ingamba zikomeye zo kurwanya kanyanga, bamwe mu bayinywa ndetse n’abayicuruza, muri Burera, basigaye bayishyira mu macupa avamo inzoga y’African Gin kuburyo umuntu atashobora gutandukanya izo nzoga kuko zifite ibara risa kandi African Gin ikaba yemerewe gucuruzwa mu Rwanda kuko itanga imisoro nk’uko Manishimwe abitangaza.
Agira ati “…kanyanga basigaye bayishyira muri African Gin…nk’ubungubu ujya gufata umuntu ugasanga hariho icyapa cya African Gin…barajijisha tukagira ngo ni African Gin bari kunywa naho ari kanyanga bari kunywa.â€
African Gin, ikorerwa muri Uganda, iza mu gacupa gato ka mililitiro 100. Mu karere ka Burera hari aho ako gacupa kagura amafaranga y’u Rwanda 200. Abanyaburera bavuga ko iyo nzoga ishyizwe mu icupa rinini kandi ikaza ihenze byagabanya amayeri y’abacuruza kanyanga.
Ubuyobozi bw’akarere ka Burera butangaza ko bwasabye inzego zibishinzwe gukura umusoro utangwa ku nzoga ya African Gin kugira ngo nayo ifatwe nk’ibindi biyobyabwenge bibujijwe mu Rwanda kuko abayinywa ibasindisha bagata ubwenge bagateza umutekano muke nk’abanyweye kanyanga.
Nirere Laetitia, ushinzwe gahunda y’Ijisho ry’Umuturanyi mu karere ka Burera, tariki ya 28/11/2012 yagiranye inama na bamwe mu baretse gucuruza kanyanga bo mu murenge wa Rugarama na Cyanika, bibumbiye mu makoperative arimo ahinga akanacuruza ibirayi.
Yabasabye gukomeza gufasha ubuyobozi ndetse n’abaturage muri rusange mu gutanga amakuru y’abantu baba bagicuruza cyangwa bakinywa kanyanga kugira ngo gahunda y’Ijisho ry’Umuturanyi ikomeze igere ku ntego yayo.
Ubuyobozi bw’akarere ka Burera butanga za ko iyo gahunda yabafashije kurwanya ibiyobyabwenge kuburyo byagabanutse ku kigero kirenge 40%. Bizeza ko umwaka wa 2012 uzarangira bageze ku rwego rushimishije.
Ubwo buyobozi bukomeza buvuga ko gahunda y’Ijisho ry’Umuturanyi yabafashije kuburyo urugomo n’ibindi byaha bituruka ku kunywa kanyanga byagabanutse.


text:
Ibyo twizera
Twizera ko…
• Bibiliya ari ijambo ryahumetswe n’Imana, ni ibyo Imana yahishuriye abantu, ni itegeko rihamye ridufasha mu kwizera n’imyifatire, kandi rifite ubushobozi burenze ibyo abantu bibwira n’ibyo bibaza, n’ubwo ridahabanye n’ibyo abantu bibaza (2Timoteyo 3:15-16; 1Petero 2:2).
• Hari Imana imwe nyakuri yigaragaje ko ihoraho ibihe byose kandi yishoboye, yigaragaje nka “Ndi” kandi yakomeje kwigaragariza mu mahame y’imibanire n’ubufatanye nka Imana Data, Imana Mwana, ndetse n’Umwuka Wera (Gutegeka kwa kabiri 6:4; Mariko 12:29; Yesaya 43:10-11, Matayo 28:19)
• Umuntu Yaremwe ari Mwiza kandi atunganye, kuko Imana yavuze iti: “Mureke tureme umuntu agire ishusho nk’iyacu”, ariko umuntu yahisemo gucumura, aragwa, kandi ibyiringiro bye rukumbi byo gucungurwa biri muri Yesu Kristo Umwana w’Imana (Itangiriro 1:26-31, 3:1-7; Abaroma 5:12-21).
• Ubuntu bw’Imana buzana agakiza bwagaragariye abantu bose, binyuze mu kubwirizwa kwihana no kugarukira Imana no kwizera Umwami Yesu Kristo; Umuntu akizwa no guhanagurwaho Ibyaha no guhindurwa mushya n’Umwuka Wera, kandi agatsindishirizwa n’ubuntu binyuze mu kwizera, akaba abaye umuragwa w’iby’Imana nk’uko ibyiringiro by’ubuzima bw’iteka bwose biri. (Tito 2:11; Abaroma 10:13-15; Luka 23:47; Tito 3:5-7). Ikigaragariza umuntu ko yakijijwe ni uko ahamirizwa n’Umwaka Wera (Abaroma 8:16). Igihamiriza abandi ko umuntu yakijijwe n’ukubaho ubuzima bwo gukiranuka no kwera nyakuri.
• Kubatizwa ari ikimenyetso cyo guhambanwa na Kristo bigomba kubahirizwa nk’uko bisabwa n’ibyanditswe byera, na buri wese wihannye kandi mu mitima yabo bakaba barizeye ko Yesu ari umukiza n’umwami. Ni muri ubwo buryo imibiri yabo iba yejejwe mu mazi nyakuri nk’ikimenyetso cyo kwezwa kw’inyuma, mu gihe imitima yabo iba yaraminjagiweho amaraso ya Kristo nk’ikimenyetso cyo kwezwa kw’imbere. N’uko bakaba batangariza isi ko bapfanye na Yesu bakazukana nawe ndetse bakaba bagendera mu buzima bushya (Matayo 28:19, Ibyakozwe 10:47-48; Abaroma 6:4; Ibyakozwe 20:21; Abaheburayo 10:22).
• Ifunguro ryera, rigizwe n’umutsima (umugati) ndetse n’imbuto z’umuzabibu, n’ibimenyetso bigaragaza ko twebwe n’Umwami Yesu Kristu dusangiye kamere y’Imana (2Petero 1:4), bikatwibutsa uko Yesu yababajwe akicwa (1Abakorinto 11:26). Bihuriweho n’abizera bose “kugeza aho azagarukira.”
• Ko abizera bose biringizwa, kandi bagomba guharanira gushaka, icyo Data yadusezeranije, ari cyo kubatizwa mu Mwuka Wera ndetse no mu muriro, nk’uko Umwami wacu Yesu Kristo yabitegetse. iyi niyo yari imibereho y’abakristo b’itorero rya mbere. Aha niho haba guhabwa imbaraga z’ubuzima no gukorera Imana, guhabwa impano z’umwuka n’uburyo zikoreshwa mu murimo w’I mana (Luka 24:29; Ibyakozwe 1:4; 1:8; 1Abakorinto 12:1-31). Iyi mikorere itandukanye n’imikorere y’ubuzima bwo kuvuka bwa kabiri (Ibyakozwe 10:44-46; 11:14-16; 15:7-9).
• Umubatizo w’abizera ni umurimo wihariye wa Mwuka Wera—birangwa no kuvuga mu ndimi zindi nk’ uko Umwuka w’Imana azitanze (Ibyakozwe 2:4). Kugaragara kw’abavuga mu zindi ndimi kandi bijyanye no guhabwa impano yo kuvuga indimi (1Abakorinto 12:4-10, 28) ariko kubera impamvu n’imikoreshereze itandukanye.
• Ibyanditswe byera byigisha kubaho ubuzima byejejwe, abatabufite bakaba batazabona Umwami. Tubifashishwe na Mwuka Wera, Twumvira itegeko rivuga ngo “Mube abera, kuko ndi Uwera”. Guhanagurwa Wese n’ubushake bw’Imana ku bizera bose, kandi bagomba kubuharanira bakagendera mu kumvira ijambo ry’Imana (Abaheburayo 12:14; 1Petero 1:15-16; 1Abatesalonike 5:23-24, 1Yohana 2:6)
• Itorero ni umubiri wa Kristo, ubuturo bw’Imana binyuze mu mwuka, rikaba rifite inshingano yo gusohoza inshingano nyamukuru yo kuvuga ubutumwa bwiza. Buri wizera wese, wabyawe n’Umwuka n’urugingo rw’itorero ry’imfura, banditswe mu ijuru. (Abefeso 1:22-23; 2:22; Abaheburayo 12:33).
• Umurimo w’umuhamagaro kandi wimitswe n’ibyanditswe byera watanzwe n’Umwami ufite intego ebyiri (2): Kubwiriza isi ubutumwa bwiza, no gutunganya umubiri wa Kristo (Mariko 16:15-20; Abefeso 4:11-13).
•Kubohorwa indwara byatanzwe mu gitambo cy’ibyaha Yesu yatanze, kandi n’uburenganzira bw’ abizera bose. (Yesaya 53:4-5; Matayo 8:16-17).
• Kuzuka kw’ abapfiriye (Abasinziriye) muri Kristo ndetse no guhindurwa kwabo, hamwe n’abazaba bakiriho ubwo Umwami azagaruka, nibyo bitegerejwe kandi nibyo byiringiro bizima by’itorero (1Abatesalonike 4:16-17; Tito 2:12; 1Abakorinto 15:51-52; Abaroma 8:23).
• Guhishurwa k’Umwami Yesu Kristo avuye mu ijuru, agakiza k’ishyanga rya Isirayeli, ndetse n’ingoma y’imyaka igihumbi ya Kristo hano ku isi n’isezerano riri mu byanditswe byera, kandi ni byo byiringiro by’isi (2Abatesalonike 1:17; Ibyahishuwe 19:11-14; Abaroma 11:26-27; ibyahishuwe 20:1-7).
• Umubi (Satani) n’abamaliyika baguye (abadayimoni), inyamaswa n’abahanuzi b’ibinyoma, ndetse n’umuntu wese uzasanga atanditswe mu gitabo cy’ubugingo, bazatabwa mu muriro utazima n’amazuku, arirwo rupfu rwa kabiri (Ibyahishuwe 20:10-15)
• Nk’uko isezerano rye riri, dutegereje ijuru rishya hamwe n’isi nshya aho gukiranuka kuzatura ibihe byose (2Petero 3:13; Ibyahishuwe 21:1).


text:
Rev. Billy Graham yibukije abakristo ibyo bakwiye kwitaho mu gihe bagitegereje kujya mu ijuru
Umukambwe w’umuvugabutumwa mpuzamahanga Rev. Billy Graham ukomoka mu gihugu cya Leta zunze ubumwe za Amerika, yakebuye abakristo ku nshingano yabo bakiri mu isi n’ibyo bakwiye kwitaho mu gihe bagitegereje ko Kristo atwara itorero. Yavuze ko abahindukira bizera Kristo nk’Umwami n’umukiza wabo bakwiye gukura mu mwuka bakazirikana gukora icyo Imana ibahamagarira mbere y’uko bajya mu ijuru.
Christian Post yanditse ko ibi Billy Graham yabivuze ubwo yasubizaga ikibazo yari abajijwe n’umunyeshuri umwe uheruka kwakira agakiza wamubajije icyo asabwa nk’umuntu umaze kwegurira ubuzima bwe Kristo. Ikibazo uyu mwana yabajije Billy Graham cyagiraga kiti ‘’ Ndi umunyeshuri mu mashuri yisumbuye, nafashe icyemezo cyo guha Yesu ubuzima bwanjye mu mpeshyi ishize. Ndabizi ko ibyo bisobanuye ko nzajya mu ijuru nimpfa kuko mpindutse umwana w’Imana, ariko se n’iki nsabwa gukora muri iki gihe ngitegereje kujya mu ijuru?’’
Rev. Billy Graham
Graham yabanje kubwira uyu munyeshuri ko ikibanze akwiye kwitaho ari ukwikomeza ku Mana, agakura mu buryo bw’Umwuka kuko ari cyo Imana imushakaho. Ati’’ Urabona, Bibiliya igaragaza ko iyo uje kwa Yesu, uba umeze nk’umwana ukivuka, uba uri umwana mu Mwuka, kandi hari ibyo umwana akenera birimo ibyo kurya, rero dukeneye kurya ijambo ry’Imana, Bibiliya.’’
Graham yakomeje agira ati ‘’uziko umwana akenera kwiga kuvuga, natwe dukeneye kwiga gusenga, nk’uko umwana akenera abamwitaho bakanamurinda ibyamuhungabanya niko n’umwana uvutse aba akeneye abamubanjirije mu nzira y’agakiza bakamurera ngo akure.’’
Yakomeje asubiza uyu mwana ko mbere y’ibindi byose akeneye kubanza kwitabwaho agakura kugera ku rugero rushyitse, agasengana n’abandi, agasangira nabo ijambo ry’Imana. Ati ‘’Imana ishaka ko umera nka Yesu uko kwizera kwawe kuzagenda gukura.’’ Bibiliya iravuga ngo Mwegere Imana na yo izabegera’’ Yakobo 4:8
Nyuma y’ibi uyu mwana yabwiwe ko ari bwo yabasha kugir ikindi akora nko kuba yabwiriza abandi, kuko nabyo ari inshingano nkuru Imana iaba umukristo wese.
Iyi si nincuro ya mbere Billy Graham w’imyaka 97 akomoza ku gukangurira abakristo gukura mu Mwuka, kuko akunze kumvikana yihanangiriza abakristo kwaguka no kugwiza imbaraga muri ibi bihe avuga ko bigoye. Ni kenshi Graham kuvuga ko iyo yitegereje impinduka za hato na hato z’ibihe isi igenda icamo agira impungenge z’ab’urungano rw’abakiri bato.
Iyi akaba ari yo mpamvu kenshi asaba abakristo kwaguka bagakura ariko nanone bakashakisha uko babwiriza abandi ubutumwa bwiza, kuko ibihe isi irimo bigaragara ko ari ibya nyuma, Yesu ari bugufi kugaruka.
Innocent Kubwimana/Agakiza.org


text:
Mu giterane gihuje abanyeshure bo mu mashuri yisumbuye na Kaminuza hamwe nabarangije kwiga kiri guhindura imyumvire y’ urubyiruko.
Kuri uyu wa gatandatu taliki ya 08/08/2015 muri ADEPR Paroisse Ntura hateraniye urubyiruko rwiga mu mashuri yisumbuye na Kaminuza hamwe nabarangije kwiga.
Iki giterane kandi cyitabiriwe n’abakozi b’ Imana batandukanye aha twavuga nk’ itsinda ry’ agakiza family riyobowe na Pasitori Habyarimana Desire, hari kandi umuhanzikazi Claudine Giramahoro, Umushumba Kanezius n’ abandi batandukanye.
Mu buhamya bwatanzwe na Mwalimu Kiyange Adda yagarutse ku buhamya bw’ uko yakijijwe yifuza kuba umubikira ariko ntibyamukundira. Aho akirijwe asaba Imana kuba umuvugabutumwa nyuma Irabimuha kandi kubwo kubaha Imana byatumye ahabwa inshingano zo kuba umuvugabutumwa, ayobora umukumbi, amaze imyaka 8 ayoboye itorero.
Pasitori Desire Habyarimana ahawe umwanya yavuze cyane ku ntego igira iti: Imyitwarire n’uruhare by’umukristo mu ikoranabuhanga n’iterambere muri rusange.
Yasomye icyanditswe kiri muri Daniyeli 12:4... Ubwenge buzagwira
Yavuze ko dusohoye mu myaka y’ ikoranabuhanga kandi igihe ntacyo wakora ngo ugikumire ku mukristo bisaba kumenya uko witwara mu gihe ugahuza ubukristo ni igihe urimo.
Nk’abakristo dusabwa gukundisha Imana umutima wose n’ ubwenge bwose n’ imbaraga zose ku bw’ ibyo ntacyo tugomba kugira icya 1 mu buzima bwacu kitari Imana. Iyo Imana ibaye iya mbere ibindi byose bikubera umugisha yihanangirije abanyabwenge bari muri iki giterane ati tutabaye maso tuzimura Imana twimike tekenoroji n’ ibindi asoza asaba ko dukwiye gukoresha ikoranabuhanga mu gutera imbere, mu kubaka ubwami bw’ Imana tuzana abantu kuri Yesu no kwitegura kugaruka kwa Yesu.
Igiterane kizakomeza ku munsi w’ ejo turakomeza kuhababera......


text:
Abarimu batitabiriye imirimo y’itorero ry’igihugu bashobora kuzasezerwa mu kazi. Mu Rwanda abarimu ibihumbi 40 na 795 bo mu mashuri abanza n’ayisumbuye baritabiriye itorero ry’igihugu kuva ku itariki ya 1 kugeza kuya 17 z’ukwezi kwa 4 mu mwaka wa 2008. Abagombaga kuryitabira bose hamwe bari ibihumbi 43 na 670.
Umunyamabanga wa Leta ushinzwe amashuri abanza n’ayisumbuye, Mutsindashyaka Theoneste, yatangaje ko abarimu batagiye mu ngando z’itorero ku mpamvu zitagaragara bazasererwa mu mirimo yabo kubera ko itorero rigamije kurerera igihugu.
Abarimu basenga mu madini nk’aba Kusi, aba Tempera, n’ aba Yehova ntibatagiye muri izo ngando bitewe n’imyemerere yabo. Muri rusange abanyarwanda basengera muri ayo madini ngo nta gahunda za Leta bajya bitabira.
Abarimu bajyanywe mu itorero nyuma y’aho mu mashuri abanza n’ayisumbuye hagaragariyemo ingengabitekero ya jenosdie. Iyi ngingo ni imwe mu zaganiriweho mu itorero ry’abarimu. Basoje ingando z’itorero biyemeje kuyirwanya burundu.
Itorero ni bumwe mu buryo bushingiye ku muco Leta y’u Rwanda yahisemo kugira ngo abanyarwanda baganire ku bibazo bitandukanye bafite, kandi banarebere hamwe uburyo bwo kubicyemura. Abagize itorero bose bitwa intore.


text:
Umuyobozi w’akarere ka Nyamasheke Kamari Aimé Fabien yatangaje ko mu rwego rwo gukomeza gushimangira gahunda ya Girinka no guteza imbere inka z’umukamo zabaye nke muri aka karere, abaturage batishoboye bagiye guhabwa inka 1076.
Umuyobozi w’aka karere avuga ko izi nka zizabera aba baturage imbarutso y’iterambere rirambye, nk’uko abo zagezeho mbere zabafashije kwigobotora ingoyi y’ubukene.
Mu kiganiro n’Imvaho Nshya, Meya Kamari yavuze ko izi nka zizatangwa na Leta n’abafatanyabikorwa b’akarere, abazazihabwa bakaba bazatoranywa mu buryo bisanzwe bikorwamo, aho komite za Girinka mu tugari n’imidugudu zitoranya abazikeneye kurusha abandi, ariko banujuje ibisabwa.
Mu bisabwa harimo kugira ikiraro cyiza, ubwatsi buhagije n’ibindi byatuma bazorora neza.
Avuga kandi ko akarere ayoboye kihaye gahunda yo kongera imbaraga mu bworozi bw’inka zitanga umukamo, kuko bamwe mu baturage bari bafite impungenge ko izi nka zishobora kugabanuka kuko abenshi mu borozi babigize ubucuruzi, aho usanga biyororera ibimasa bitanga amafaranga, iz’umukamo bakazihorera bavuga ko zibahombya.
Yagize ati “Buri mwaka hari inka zitangwa mu baturage, yaba ari muri gahunda yo korozanya isanzwe ikorwa n’abaturage hagati yabo, yaba ari muri gahunda ya Girinka dufatanyamo n’abafatanyabikorwa, no mu bundi buryo.
Umwaka ushize hakaba haratanzwe inka zirenga 700 mu baturage, uyu mwaka na wo hakazatangwa izindi 1076 zitanga umukamo muri gahunda ya Girinka gusa, izi zindi na zo zisanzwe zitangwa zikazakomeza gutangwa.”
Yakomeje agira ati “Ibi byose bikaba biri muri gahunda yatangijwe na Nyakubahwa Perezida Kagame yo koroza abanyarwanda, natwe tukaba turi muri gahunda yo kuyigenderaho kugira ngo inka zitanga umukamo zikomeze ziyongere.”
Uyu muyobozi avuga ko kuva iyi gahunda yatangira nubwo yagiye ihura n’inzitizi z’abayobozi bamwe bashatse kuyikiriramo, yagiriye abaturage akamaro gakomeye cyane, haba mu kuzamura umusaruro w’ubuhinzi aho babonye ifumbire bakabona ibiribwa bihagije, ndetse abana n’ababyeyi bakabona amata bakarwanya imirire mibi n’ibindi.
Bamwe mu baturage batishoboye muri aka karere batarabona inka baganiriye n’Imvaho Nshya, batangaje ko kuba izi nka zigiye gutangwa ari inkuru nziza cyane kuri bo.
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
Ntambabazi Emmanuel w’imyaka 57, wo mu kagari ka Kagarama, umurenge wa Karambi, mu karere ka Nyamasheke, akurikiranweho guhohotera umugore we Nyiranzabahimana Espérance w’imyaka 30, akamurya (...)
Imodoka y’Abashinwa bakora umuhanda wa Nyamasheke-Karongi yari itwawe n’umushoferi witwa Nizeyimana Fabien w’imyaka 45 yagonze moto yari itwaye Veterineri w’ umurenge wa Karambi, Tuyizere Pontien, (...)
Abaturage bo mu kagari ka Rutenderi, umurenge wa Mugunga, akarere ka Gakenke, baratangaza ko babangamiwe n’insoresore zizwi ku izina ry’Abasongarere zibabuza amahwemo zibibira imyaka n’amatungo. (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Igihugu cy’Ubudage ni kimwe mu bihugu bibiri byakoronije u Rwanda kandi byombi bifitanye amateka atazasibangana nk’uko inyandiko zitandukanye zibigaragaza, ubwo Abadage bageraga mu Rwanda bahinduye byinshi mu buryo Abanyarwanda babagaho ndetse bimwe mubyo aba Badage bazanye bikaba byaragize ingaruka nyinshi ku Rwanda n’uyu munsi wa none zigikurikirana Abanyarwanda n’ubwo urugendo rwabo rutarangiye amahoro dore ko Ababiligi babakomye mu nkokora.
Umudage wa mbere wabonanye n’umwami w’u Rwanda(...)
Igihugu cy’Ubudage ni kimwe mu bihugu bibiri byakoronije u Rwanda kandi byombi bifitanye amateka atazasibangana nk’uko inyandiko zitandukanye zibigaragaza, ubwo Abadage bageraga mu Rwanda bahinduye byinshi mu buryo Abanyarwanda babagaho ndetse bimwe mubyo aba Badage bazanye bikaba byaragize ingaruka nyinshi ku Rwanda n’uyu munsi wa none zigikurikirana Abanyarwanda n’ubwo urugendo rwabo rutarangiye amahoro dore ko Ababiligi babakomye mu nkokora.
Umudage wa mbere wabonanye n’umwami w’u Rwanda Kigeri IV Rwabugiri, ni Comte Von Götzen mu w’1884, asanze umwami i Kageyo (Komini Ramba) amuyoboweho na mwene Rwabugiri, Sharangabo yari akuye mu Buganza (Rwamagana).
Nyuma y’aho Abadage bakomeje kuzenguruka u Rwanda, bakora ubushakashatsi nka Kandt (bise Kanayoge) wabaye Rezida wa mbere w’umudage mu Rwanda, agataha umurwa wa Kigali mu w’1908, abandi bahazaga baturutse i Bujumbura, bazanywe no gutanga umutekano w’abivumbagatanya badashaka Musinga.
Mu w’1900 niho Abapadiri ba mbere b’Abagatolika baje mu Rwanda. Ni abo mu mulyango w’Abapadiri bera. Batashye i Save bavuye kuhasaba ibwami. Abamisiyoneri ba mbere b’Abaporoso baje mu Rwanda mu w’1907, ni abo mu itorero rya Luteri. Ni bo bashinze za Misiyoni zikurikira : Kirinda, Rubengera na Remera rya Rukoma. Bavuye mu Rwanda mu w’1916, bene wabo Abadage baneshejwe n’Ababiligi mu Rwanda. Nyuma, Misiyoni yabo yaje kuvamo Itorero ry’Abaperesipiteriyani mu Rwanda.
Umupaka w’amajyaruguru mu mwaka w’1910, i Buruseli mu Bubiligi habaye inama yari irimo Abongereza, Abadage n’Ababiligi, ngo bagabane u Rwanda. Bahereye ku Kirunga cya Sabyinyo baca umurongo uzamutse ukagera ku kiyaga kitiriwe Eduwaridi, umwami w’Abongereza, undi bawuca intambike bakurikije uko ibirunga biteye.
Bityo u Bubiligi bwegukana igice kiri mu majyaruguru ya Kivu nka za Gishari na Bwishya, hari n’Ijwi. U Bwongereza bwegukana Bufumbira (mu w’1928, bari bakivuga ngo ni u Rwanda rw’Abongereza). U Budage busigarana u Rwanda uko rumeze ubu. Uko gutera imirwi igihugu byababaje Musinga cyane ndetse n’Abatutsi bahategekaga.
Mu w’1912, ni ho Komisiyo yo gutera imbago ku mipaka yarangije akazi. Uko Abadage bakoranye na Musinga Politiki y’ingenzi y’imitegekere y’Abadage yabaye iyo gushyigikira umwami w’u Rwanda n’abatware . Ibyo bigafasha Abadage kuboneza politiki ya “Protectorat” ijyana n’ubutegetsi buziguye. Birumvikana, kuko Abadage bari mbarwa. Uko gushyigikira no kwanga “akajagari” byatumye abasirikare b’abadage bagaba ibitero hirya no hino byo guhosha imyivumbagatanyo yo kurwanya Musinga.
Mu w’1902 bagabye igitero cyo kurwanya Rukara rwa Bishingwe washakaga ubwigenge bwa Gisaka yifashishije Abapadiri b’I Zaza. Mu w’1908 – 1909 bagabye igitero cyo guhashya Basebya, naho mu w’1911 – 1912 bagaba igitero cyo kurwanya Ndungutse bafatanyije n’ingabo z’ibwami (Lt. Gudovius, ari we bwana Lazima) na Rwubusisi.
Mu w’1910, Abadage bagabye igitero gikaze mu Murera (Ruhengeri) cyo guhorera Padiri Loupias, Umufaransa wari umaze kwicwa n’ingabo za Rukara rwa Bishingwe, uwo mupadiri yashakaga kuhashyigikira ubutegetsi bwa Musinga, akubitiraho no kwivanga mu by’Abarashi b’indwanyi, kandi icyo gihe yari kumwe n’umugaragu we umutwaje imbunda, ashaka kuyitabaza, baramutanga.
Mu w’1914, hadutse intambara ya mbere y’isi yose. Abadage mu Rwanda bashyigikiwe na Musinga hamwe n’ingabo ze zoherejwe ku rugamba bisha na bisha, zitwaga “Indugaruga”. Abaturage bo, uruhare rwabo rwabaye urwo kwikorera imitwaro no gutanga ibiribwa.
Mu w’1916 (Kamena), Abadage bari bayobowe na Kapiteni Wintgens (bwana Tembasi) bakuyemo akabo karenge, bahunga Ababiligi babarushaga ubwinshi, kandi bari bunganiwe n’Abongereza. Ng’uko uko bavuye mu Rwanda. Musinga yarinze apfa agikumbuye Abadage.
Yanditswe na Akayezu Jean de Dieu/MUHABURA.rw


text:
Hari igihe umuntu ashaka kwiyunga n’Imana ariko ntace mu nzira Imana yaciye ari yo ya Yesu Kristo wenyine. Akagerageza gukora byinshi, yewe birimo no gusenga.
Ashingiye ku Ijambo ry’Imana, Pastor Fidèle MASENGO avuga ko Imana Bibiliya ibisobanura neza ko amasengesho y’umunyabyaha ari ikizira ku Mana.
“Ijambo ry’Imana rivuga ko amasengesho y’umunyabyaha ari ikizira: nkunda kubwira abantu ko hari aho umuntu ahera ashaka Imana: kwatura, ukakira Yesu nk’Umwami n’Umukiza wawe. Iyo umaze gukora icyo, haba hasigaye gukura mu Mwuka; kandi umuntu ntakura mu munsi umwe ndetse no gukura ntibirangira; ni urugendo rukomeza.”
Kuri we bene uyu muntu ni we usenga kandi Imana ikamwumva; ni we ushobora no kwiyiriza, kandi ni we ushobora gukorera Imana bikamugirira inyungu.
“Bene uwo rero wakiriye Yesu, ni we wagakwiye gutangira gusenga; akiyiriza wenda isaha imwe, wenda akabyuka mu ijoro agasenga,… byose ni urwego umuntu agenda ageramo: ibintu byose biratozwa. Ntiwatangira usenga kandi utarakizwa.”
Umuntu mbere yo gusenga Imana, akwiriye kwisuzuma akareba ko niba yarakiriye Kristu mu buzima bwe, akabona kujya yakiyambaza Imana.


text:
Nyamagabe: Abakobwa biga mu cyiciro rusange bari gutozwa kuzigama ngo birinde ibishuko.
Hagamijwe guhangana n’ibibazo abakobwa bahura nabyo bikaba intandaro zo guta amashuri, abakobwa biga mu mashuri yisumbuye bari guhabwa ubujyanama banakangurirwa kwizigamira kugira ngo bajye babasha guhangana n’ababashukisha kubagurira utuntu tunyuranye. Ku bufatanye na Care international binyuze mu miryango itari iya Leta inyuranye, hakozwe umushinga ugamije guhangana n’impamvu zinyuranye zikura abana b’abakobwa mu ishuri (Keep Girls At School/KGAS)... Read More
Ngororero: Umubare w’Urubyiruko rukora imishinga yaruteza imbere binyuze munguzanyo uracyari hasi -Alice Bumanzi
Muruzinduko rw’akazi yakoreye mu karere ka Ngororero kuri uyu wa gatanu tariki 20 Nzeri,2013 Alice Bumanzi, Umukozi muri Minisiteri y’Urubyiruko n’Isakazabumenyi mu Ikoranabuhanga yatangarije urubyiruko rwo muri ako karere ko urubyiruko rukora rukanatera imbere arirwo u Rwanda rukeneye. Ibyo kugira ngo bigerweho ariko, Bumanzi avuga ko ari uko urubyiruko rwatinyuka kwaka inguzanyo rugakora imishinga yaruteza imbere. Nyamara Bumanzi avuga... Read More
Rwanda : World Bank launch Rwf3bn Competitive Project
The World Bank (WB), in conjunction with Rwanda’s Ministry of Trade and Industry (MINICOM) have launched a three-year project worth Rwf3 billion, aimed at improving and developing the competitiveness of its two key sectors, horticulture and tourism. The joint project dubbed Governance for Competitiveness Technical Assistance Project was launched on June 11, in Kigali, Rwanda and is set to directly benefit six stakeholder institutions in the country. The... Read More
Rwanda : Nyagatare: Muri Hanga umurimo amabanki afitiye icyizere imishinga yatangiye kurusha imishya
Mu gikorwa cyo gusuzuma imishinga ya Hanga umurimo banayiha amanota, mu Karere ka Nyagatare, abanyamabanki bagaragaje kugirira icyizere imishinga yageragejwe bikagaragara ko ishoboka kurusha ibitekerezo by’imishinga mishya. Eric Rwemarika, umukozi wa BK ushinzwe ishami ritanga inguzanyo avuga ko icyizere cy’imishinga ya muri Hanga umurimo bagikesha gusa ko ari imishinga ifite abandi baterankunga aho agaragaza ko uruhare rw’amabanki ari 50%... Read More